Sultan-Sultan Uthmaniyyah Yang Gila

Tidak syak lagi, Empayar Uthmaniyyah yang besar dan kuat itu pernah menjadi antara penyumbang terbesar yang membentuk perjalanan sejarah dunia.

Ditubuhkan pada tahun 1299, melalui penakl*kan Konstantinopel pada tahun 1453 telah mengukuhkan lagi kedudukan mereka di persada antarabangsa hingga menyebabkan kerajaan-kerajaan sekitarnya yang terkenal merasa gentar, bahkan meruntuhkan Empayar Rom secara penuh.

Memerintah selama lebih dari 600 tahun, pada puncak kekuasaan mereka pada tahun 1653, tanah-tanah yang ditakl*k bangsa Turki ini membentang dari sejauh Timur Tengah hingga sebahagian besar Afrika.

Dunia Barat mula sedar dan memerhatikan kerajaan Turki ini sedang berusaha mengukuhkan status hegemoni mereka untuk kepentingan perdagangan, peper*ngan, dan inovasi dari sudut ilmu dan teknologi.

Namun, pada akhir abad ke-19, Empayar Uthmaniyyah mula menghadapi masalah ekonomi hingga digelar sebagai “orang sakit Eropah”, rakyat minoriti dan Turki liberalis bangkit memberontak melawan mereka, Uthmaniyyah jatuh hingga seolah-olah mereka sudah tiada harapan lagi sebelum dibubarkan pada awal abad ke-19.

Para sejarawan menyatakan bahawa sebahagian daripada sebab ini mungkin adalah perubahan sikap dari apa sebenarnya yang dimaksudkan sebagai pemerintah yang hebat.

Disaat Empayar mereka bermula dengan pemerintah terawal yang membanggakan dirinya sebagai raja yang turun padang bertemp*r mengasaskan negara, hingga akhirnya keturunan sendiri terpaksa mengurung diri di belakang tembok istana mereka dan bergelut untuk menghadapi perubahan zaman di dunia.

Secara semula jadi, hasad dengki, persaingan sesama saudara, dan sikap para penasihat, sahabat, dan keluarga terdekat mereka sendiri telah menyumbang ke arah pengakhiram salah satu empayar terhebat yang pernah wujud di dunia. Namun, terdapat beberapa sultan yang akan diingati kerana tingkah laku mereka yang aneh dan kadang-kadang tidak masuk akal.

Sultan Ibrahim I (Sultan Gila) – 1616 hingga 1648

Keadaan mental Ibrahim yang malang itu mungkin berpunca dari dirinya yang dikurung di dalam kandang sejak kecil di sebuah bangunan di dalam Istana Topkapi yang tidak mempunyai tingkap.

Dinamakan sebagai Kafes, pengurungan sebegini adalah amalan biasa setelah tahun 1617, ianya bagi mencegah para saudara pewaris sultan yang dikhuatiri mungkin akan melakukan cuban menggulingkan takhta pemerintah sedia ada untuk melantik diri mereka sendiri di takhta sultan.

Penulis berpendapat bahawa itu juga adalah salah satu langkah alternatif dari amalan sultan sebelumnya yang ‘menghalalkan’ pembun*han semua bakal waris seperti para shahzade, sultanzade, bahkan termasuk sepupu mereka melalui kaedah fratricide.

Namun, kebiasaannya, kebanyakan pemerintah yang membesar dalam kurunhan dan akhirnya menaiki takhta memang akan menunjukkan tanda-tanda penyakit jiwa termasuk Sultan Ibrahim I.

Untuk mengalihkan perhatiannya, para penasihat mencadangkan supaya Ibrahim harus sentiasa dihiburkan dengan gadis-gadis dari harem. Hiburan yang berlebihan ini sangat menggembirakannya dan membiarkan para menteri sahaja yang memerintah kerajaannya seperti yang mereka kehendaki.

Ibrahim menyukai gundik-gundiknya tetapi sayangnya masalah paranoia mengawal kehidupannya, dan tindakan kejamnya yang masih kekal diingati adalah ketik beliau mengarahkan 280 orang gundiknya sendiri ditenggelamkan hingga m*ti lemas di Selat Bosphorus kerana beliau mengesyaki mereka bersekongkol untuk melawannya.

Sultan Murad IV (Sultan Yang Kejam) – 1612 hingga 1640

Murad adalah abang kepada Ibrahim I dan seandainya sahaja dia mampu mengawal kecenderungan sifatnya yang sadis dan kejam, nescaya dirinya pasti akan tercatat di dalam buku sejarah sebagai seorang panglima tentera yang berbakat dan sangat handal. Malangnya, tindakan pembun*hannya yang sering dilakukan hingga terkenal terus membayangi pencapaian angkatan tentera Uthmaniyyah.

Sekiranya Murad masih hidup sekarang, dunia pasti akan menggelarnya sebagai dalang genosid atau penjenayah per*ng sebaris dengan Adolf Hitler dan Joseph Stalin. Namun, kedudukannya pada waktu itu sebagai sultan kepada sebuah empayar yang mendominasi kuasa di Mediterranean memungkinkan dia melaksanakan lebih banyak tindakan ngeri sebelum orang ramai menyedari bahawa tahap mentalnya berada di luar kawalan.

Sering keluar dengan menyamar, dia suka berkeliaran di jalanan Istanbul bersama dengan algojonya, kemudian dia akan memerintahkan pembun*han serta merta terhadap orang dan tempat yang dia anggap sebagai bermasalah, hakiktnya, dia hanya melakukannya lebih kepada untuk memuaskan nafsunya berbanding menegakkan kebenaran.

Dia pernah memaksa doktornya untuk menelan ubatan merbahaya hingga m*ti kerana terlebih dos, dan seorang utusan yang terkeliru dan silap kerana memaklumkan bahawa dia memperoleh anak lelaki yang baru lahir ketika itu, sedangkan sebenrnya ia adalah seorang anak perempuan, telah disula kerana kesilapan kecilnya itu.

Pemuziknya yang memainkan irama melodi Parsi yang membuatnya sangat marah sehingga dia memotong kepalanya. Beliau pernah mengharamkan pengambilan kopi, hingga dia akan membun*h siapa saja yang meminumnya dan bahkan peminum alkohol juga akan dihukum walaupun pada hakikatnya dia sendiri adalah seorang alkoholik yang tegar.

Sekumpulan wanita yang sedang menyanyi dihukum m*ti dengan dilemaskan hanya kerana mengganggu ketenangannya dan dia sering memaksa gundik dari harem untuk melompat dalam keadaan telanjang ke dalam kolam sambil dia melepaskan tembakan pelet ke tubuh mereka.

Syukurlah, pemerintahan Murad IV tidak bertahan lama, kerana dia meninggal dunia pada usia seawal 27 tahun akibat masalah dalam hati.

Sultan Mustafa (Yang Ketawa) – 1592 hingga 1639

Pada ketika ini, mungkin kita boleh menganggap bahawa “kurungan dalam kandang” mungkin bukanlah satu-satunya punca kegilaan sultan-sultan Uthmaniyyah pada abad ke-17 kerana Mustafa adalah bapa saudara kepada Ibrahim I dan Murad IV, oleh itu, kes ini menunjukkan petanda ada penyakit keturunan.

Mustafa dikurung dalam kandang pada usia 11 tahun, tetapi banyak sumber sejarah menyatakan bahawa dia telah mengalami penyakit mental sejak lahir. Menduduki takhta pada usia 25 tahun, tindakannya lebih lucu daripada dua anak saudaranya itu.

Dia melantik dua orang hamba yang naif dan sangat tidak berpendidikan sebagai gabenor wilayah Damsyik dan Kaherah, kota-kota utama kerajaannya. Seorang petani juga dilantik sebagai pegawai tertinggi setelah petani itu menawarkan dia minuman ketika keluar berburu.

Penasihat besar meletakkan Mustafa kembali ke dalam kandang kurungan, di mana hari demi hari, dia duduk bersama dengan dua hamba perempuan dan sering tertawa kecil seperti orang bodoh. Kedaulatan diserahkan kepada anak saudaranya yang lain, Osman, tetapi dia dibun*h kerana sikapnya yang lemah sebagai seorang penguasa, lalu Mustafa diangkat kembali menaiki takhta namun pada waktu itu dia menolak untuk keluar dari kandang.

Sudah jelas bahawa Mustafa tidak pernah mahu memerintah dan dia menyerahkan kekuasaannya kepada anak saudaranya Murad, hinggalah akhirnya Mustafa meninggal dunia didalam kandang pada usia 47 tahun, menjadikan dirinya dikenali sebagai sultan yang tertawa.

Mehmed IV – Sultan Yang Dihina

Oleh itu, setelah 30 tahun pemerintahan tidak waras dan tidak masuk akal dalam Empayar Uthmaniyyah, tidak salah jika kita tertanya-tanya mengapa mereka tidak runtuh lebih awal daripada awal abad ke-20.

Syukurlah, pemerintah yang berikutnya iaitu Mehmed IV tidak menunjukkan tanda-tanda kegilaan seperti para pendahulunya dan walaupun terdapat kelemahan dari aspek kekuatan ketenteraan, dia masih mampu mengembalikan empayar itu ke arah sebuah pemerintahan yang teratur.

Dia dikenali sebagai seorang yang warak, malangnya, legasinya adalah penghinaan yang memalukan dari pihak Zaporozhian Cossack yang tidak pernah dia tunduk.

Setelah mengalahkan Mehmed dalam satu pertemp*ran kecil, Mehmed diperintahkan menyerah kalah dalam surat yang dikirim kepadanya. Mehmed menolak dan mungkin kerana pihak Cossack pernah mendengar kisah nenek moyang Mehmed yang gila, mereka membalas dengan memanggilnya sebagai setiausaha kepada syaitan Lucifer.

Mereka juga menggelar dia sebagai penipu Babylon, penolak roda Macedonia, pembuat bir Jerusalem, kambing-kambing dari Alexandria, babi Mesir Besar dan Kecil, babi Armenia, pencuri Podolia, algojo Kamyanets, dan si bodoh dari seluruh dunia dan alam barzakh, si bodoh di hadapan Tuhan, dan cucu Serpent.

Tindakbalas mereka yang sarkastik dan biadap, telah melemahkannya secara besar-besaran dan membuktikan bahawa tidak semua orang akan takut kepada Empayar Uthmaniyyah yang hebat, megah dan sultannya yang garang.

Penghinaan ini memalukan Uthmaniyyah hingga memakan masa selama bertahun-tahun untuk dilupakan sebelum legasi kegilaan yang ditinggalkan oleh Murad, Ibrahim, dan Mustafa hilang ke dalam buku-buku sejarah.

RUJUKAN:

Twin Kiosks/Kafes
Caged Princes: Twin Kiosks of Topkapi Palace : https://mediakron.bc.edu/ottomans/twin-kioskkafes

Why Ottoman Sultans Locked Their Brothers Away : https://daily.jstor.org/why-ottoman-sultans-locked-away-their-brothers/


Asal-Usul Perkataan Sado

SADO. Semua orang tahu perkataan sado ini. Dikatakan ia adalah gabungan dari perkataan “besa” dan “bodo”.

Contoh ayat, “Cuba kau tengok badan Rashid, besa bodo badan dia.”

Ini contoh dialog yang dikatakan menjadi asal usul perkataan ini. “Besa” dan “bodo” akhirnya menjadi SADO.

Persoalannya, logikkah? Jika logik sekalipun bagi sesetengah orang, adakah hujah itu kuat?

Begini, saya ada satu lagi teori yang saya kira jauh lebih tepat dan kuat berbanding hujah “besa” dan “bodo” tadi.

Saya berasal dari Taiping, sebuah daerah di utara Perak. Di sana, sejak kecil saya sudah dengar perkataan ini. Kebanyakan yang menggunakannya adalah mereka yang berumur atas dari 50 tahun. Namun, sebutannya sedikit tersasar dari SADO yang selalu kita dengar hari ini. Apa yang kerap disebut oleh orang-orang kampung saya adalah SENDO. Sebutan SEN adalah sebutan SAND (pasir). Sendo ini disebut untuk menggambarkan seseorang yang mempunyai tubuh berotot dan tegap. Maksud perkataan sama sahaja seperti Sado.

Sendo ini disebut dengan meluas di negeri belah utara. Negeri dan tempat lain saya tidak pasti bagaimana. Apabila hari ini ramai orang menyebut Sado, saya mula terfikir, dari mana datangnya perkataan ini? Kenapa mereka sebut Sendo atau Sado untuk menggambarkan orang yang berotot?

Akhirnya saya dapat jawapan bagi persoalan ini. Perkataan ini berasal dari nama seseorang, iaitu Eugen Sandow. Beliau adalah manusia pertama yang membina badan dengan cara yang sistematik dan teratur. Beliau digelar bapa bina badan dunia moden.

Eugen Sandow berasal dari Jerman, lahir pada tahun 1867 dan mati pada tahun 1925. Rupa-rupanya selama ini setiap juara bina badan peringkat antarabangsa akan digelar Mr Sandow dan menerima piala Sandow. Di negara-negara sebelah barat, perkataan Sandow ini memang sangat sinonim dengan pertandingan bina badan. Semua peserta bersungguh-sungguh untuk mendapatkan gelaran Mr Sandow pada tahun itu.

Jadi, saya berpendapat asal perkataan Sado dari gabungan dua perkataan iaitu “besa” dan “bodo” adalah tidak tepat dan tidak logik. Perkataan itu berasal dari nama Eugen Sandow, cuma sebutan Sado itu sedikit tersasar. Ini perkara biasa apabila perkataan atau gelaran itu datang dari sebut-sebut, berpindah dari mulut ke mulut, pasti ada bunyi sebutan yang tersasar.


Tragedi Pembunuhan 460 Orang Sarjana Dalam Tamadun China

“Maka Kaisar memerintahkan pegawai pemerintahan untuk menyiasat para sarjana dan para sarjana tersebut saling memfitnah antara satu-sama lain, sehingga Kaisar sendiri menentukan nasib 460 orang sarjana itu. Kaisar memerintahkan untuk menguburkan hidup-hidup di ibukota Xianyang dan mengumumkannya agar seluruh dunia tahu, sebagai peringatan pada yang lain”. (Sima Qian: Kitab Sejarah Kisah Qinshihuang).

Pada tahun ke-34 pemerintahan Kaisar Qinshihuang, baginda mengadakan jamuan makan besar-besaran di istananya lalu menjemput para bangsawan dan ilmuwan untuk memeriahkan majlis besar tersebut. Ketikamana dalam pertemuan antara kaisar dan para ilmuwan beraliran Konfusianisme, terjadi sebuah perbualan dan perbincangan yang bakal memercikkan tragedi pembunuhan ke atas 460 orang sarjana.

Di dalam pertemuan ini, para ilmuwan tersebut mengusulkan cadangan kepada baginda untuk membahagikan empayar China kepada beberapa daerah, lalu daerah-daerah tersebut diperintah secara feudal oleh raja-raja yang dilantik oleh Kaisar. Para ilmuwan tersebut menyatakan bukti bagaimana para raja terdahulu membahagikan wilayah kepada anak-anaknya (sebagai raja daerah) dan raja pusat sebagai pucuk pimpinan utama mereka.

Setelah mendengar segala penjelasan dari para ilmuwan ini, maka Perdana Menteri Li Si yang menganut fahaman Legalisme membantah usulan ini dengan menyatakan:

“…Kalian tidak menyelesaikan masalah masa sekarang dan ingin mencontohi masa yang telah berlalu, menolak apa yang sudah terjadi pada waktu ini dan ingin mengundang kekacauan dan bencana..”.

Dalam penjelasan panjang lebar ini juga, Perdana Menteri Li Si turut mengemukakan cadangan kepada Kaisar Qinshihuang untuk membakar segala manuskrip, buku atau catatan yang bukan berasal dari tanah Qin seperti karya dari fahaman Konfusianisme iaitu kitab Puisi (Shi Jing) dan kitab Sejarah (Shujinh) kerana karya-karya inilah yang mampu melahirkan bibit-bibit pemberontakan terhadap pemerintahan Kaisar.

Kaisar Qinshihuang yang termakan dalam dakyah Perdana Menteri Li Si akhirnya mengeluarkan titah untuk para rakyat di bawah jajahannya supaya menyerahkan segala buku yang tidak berasal dari tanah Qin dalam waktu tempoh selama 30 hari. Sekiranya dalam tempoh ini, rakyat ditemui mengguna-pakai atau menjual buku-buku tersebut akan dihukum bunuh atau dihantar ke perbatasan untuk menjadi buruh kasar tanpa gaji dalam projek pembinaan Tembok Besar China.

Buku-buku yang berjaya dikumpulkan ini pun dibakar. Kejadian ini merupakan salah satu punca kemusnahan beberapa karya utama aliran Konfusianisme dalam lipatan sejarah dan titik awal pertempuran diantara ilmuwan beraliran Konfusianisme dan pentadbiran yang beraliran Legalisme.

Peristiwa ini dikenalpasti berlaku pada tahun 213 SM.

Perbezaan besar diantara pertelingkahan diantara penganut beraliran Konfusianisme dan Legalisme adalah:

1. Legalisme: Hukum adalah kekuasaan tertinggi negara dibawah perintah Raja (Kaisar). Sistem imbalan dan hukuman dijalankan dengan sangat ketat dan sehingga kesalahan sekecil apapun pasti akan dihukum. Semua ini berlaku ke atas rakyat jelata sehinggakan ke keluarga diraja. Undang-undang dinasti Qin diperbaharui oleh Wei Yang (Shang Yang) yang merupakan pengikut beraliran Legalisme pada zaman pemerintahan Duke Xiao (381-338 SM). Aliran Legalisme menjadi aliran rasmi pentadbiran sehinggalah ke zaman pemerintahan Kaisar Qinshihuang.

2. Konfusianisme: Menciptakan dan mengamalkan undang-undang baharu yang belum diuji hanya akan merosakkan undang-undang yang sedia ada dan ianya pasti akan menimbulkan gangguan. Pengikut aliran ini percaya undang-undang diciptakan oleh para raja bijaksana zaman lampau iaitu Raja Yao, Raja Shun, Raja Tang dan Raja Wu. Aliran Konfusianisme dalam pentabdiran hanya bertahan dari zaman pemerintahan Duke Mu sehinggalah ke zaman pemerintahan Duke Xiao.

Puncak pertelingkahan diantara pihak ilmuwan dan pentadbiran berlaku pada tahun sesudahnya, iaitu tahun 212 SM, apabila dua orang ilmuwan kimia yang beraliran Konfusianisme iaitu Huo Seng dan Lu Sheng dengan berani menyatakan yang mereka mampu menciptakan sebuah ubat atau herba yang mampu memanjangkan umur Kaisar. Tetapi setelah diselidiki, rupa-rupanya ianya hanya palsu dan merupakan penipuan ke atas Kaisar. Kaisar Qinshihuang yang murka ke atas tindakan biadap kedua orang ilmuwan tersebut memerintahkan untuk menangkap seluruh ilmuwan yang beraliran Konfusianisme yang berada di ibukota.

Putera mahkota Fusu, anak sulung kepada Kaisar Qinshihuang yang merupakan salah seorang pengikut yang beraliran Konfusianisme menentang tindakan ayahandanya ini tetapi tentangannya tersebut merupakan suatu tindakan yang sia-sia. Putera Fusu dibuang ke perbatasan utara dan dijaga oleh jeneral Meng Tian untuk menghadapi dan mengawal perbatasan tersebut daripada serangan puak barbar Xiongnu.

Ibarat nila setitik, rosak susu sebelanga, kesemua para ilmuwan seramai 460 orang ini ditangkap lalu dikuburkan hidup-hidup tanpa ampun di ibukota Xianyang. Pemusnahan buku dan pembunuhan ke atas sarjana beraliran Konfusianisme merupakan salah satu politik untuk Kaisar Qinshihuang bertahan di atas takhtanya tanpa seteru dalaman. Dengan kemusnahkan kedua buah sumber kekuatan Konfusianisme, maka aliran Legalisme kekal menghiasi pentadbiran Dinasti Qin.

Daripada kisah ini, kita boleh melihat bagaimana berpengaruhnya suatu ideologi falsafah yang membangkitkan ketakutan di dalam diri manusia bahkan bagi seorang penguasa. Kekuatan sebuah pemikiran yang hanya menggunakan akal waras berpandukan nilai moral manusia mampu menentukan naik atau jatuhnya sesebuah tamadun.

RUJUKAN:

1. Qin: Kaisar Terakota oleh Micheal Wicaksono.

2. The Great Wall of China oleh Louise Chipley Slavicek hlm 23-24.

– TAMAT –


Apa Yang Anda Harus Lakukan Kalau Kemalangan Di Tempat Kerja?

Baru-baru ni jadi ada satu kemalangan dekat tempat kerja, dan pekerja tu datang ke klinik untuk buat laporan. Jururawat akan proses permohonan pampasan Perkeso untuk mangsa memandangkan kecederaan pada tulang tapak tangan (metacarpal 5). Kecederaan di tangan mangsa adalah kecacatan sementara menyebabkan dia tidak boleh melakukan kerja akibat kecederaan.

Bila jadi kemalangan macam ni, perkara pertama ialah cari saksi kejadian. Dalam prosedur kerja, perkara pertama kena buat selepas kemalangan ialah beritahu kepada penyelia. Maaf tiada istilah sangka baik, kadang-kadang kemalangan dirumah tapi beritahu ditempat kerja sebab mahu pampasan Perkeso.

Kemalangan didefinasi sebagai satu kejadian yang memberi kecederaan, kematian atau kerosakan harta benda.

Contoh ringkas : sebatang kayu telah jatuh menimpa Ali semasa disedang melalui kawasan tempat kerja (Menyebabkan kecederaan dan kematian).

Sebatang kayu telah jatuh keatas kereta yang diletakkan ditepi tempat kerja(merosakan harta benda).

Satu lagi terma berkaitan kemalangan ialah “near miss”. Near miss ialah suatu kemalangan yang berlaku, hampir menyebabkan kecederaan, kematian atau kerosakan harta benda.

Contoh ringkas : sebatang kayu telah jatuh ditepi Ali semasa dia sedang berjalan. Kejadian ini ialah near miss dimana ianya kejadian kemalangan tetapi tidak menyebabkan kecederaan, kematian atau kerosakan harta benda. Hampir sahaja.

Terdapat beberapa klasifikasi tempat kerja yang sering berlaku:

1. Tersepit antara mesin atau peralatan mekanikal.

2. Tertikam atau terkena objek tajam dari mesin atau mekanikal.

3. Terjatuh dari tempat tinggi.

4. Tersadung atau terjatuh.

5. Renjatan elektrik

6. Melakukan sesuatu melebihi had. Sebagai contoh proses mengangkat beban sehingga menyebabkan kecederaan atau mendengar bunyi terlalu bising sehingga menyebabkan hilang pendengaran.

Bila terjadinya kemalangan, tentu ada sesuatu dengan tempat kerja. Siasatan kemalangan akan dilakukan.

Pengurusan tempat kerja, perlakuan dan sikap pekerja atau leadaan tempat kerja.

Tiga faktor ni yang membawa kepada kemalangan (teori domino punca kemalangan).

Berbalik kepada kayu yang jatuh hampir mengenai Ali.

1. Kayu tersebut disimpan ditepi bumbung bangunan, seekor kucing telah menolak kayu itu lalu jatuh. Ini berpunca dari pengurusan dimana sepatutnya kayu itu disimpan tidak disimpan ditempat yang tinggi.

2. Keadaan tempat kerja. Kawasan tempat yang Ali lalui itu dipasang pagar dan dilabel sebagai peringatan kawasan bahaya kayu jatuh dari atas.

3. Perlakuan dan sikap Ali yang tidak mengendahkan pagar dan peringatan kayu jatuh dari atas. Ini melibatkan kecuaian ditempat kerja.

Berdasarkan tiga faktor ini, sekiranya salah satu daripada tiga faktor diamalkan secara baik ditempat kerja, maka kemalangan ditempat kerja dapat dielakkan.

Selepas siasatan kemalangan, tindakan pembetulan dan pencegahan akan dilakukan. Supaya kemalangan seperti itu tidak lagi berlaku kepada orang lain.

Berdasarkan Seksyen 31, akta kilang dan jentera 1967;

“Kemalangan dan kejadian berbahaya hendaklah dilaporkan sekiranya.

1. Menyebabkan kematian
2. Menyebabkan kecederaan yang serius
3. Menyebabkan pekerja tercedera dan terhalang dari membuat kerja lebih dari tiga hari(cuti sakit lebih tiga hari).
4. Kerosakan serius kepada jentera atau harta benda.

Dibawah peraturan Pemberitahuan Kemalangan, Kejadian berbahaya, Keracunan Pekerjaan dan Keracunan Pekerjaan (NADOPOD 2004).

Seksyen 5 (1) :

Majikan perlu memaklumkan :

1. Dengan segera kepada Jabatan Kesihatan Keselamatan Pekerjaan(JKKP/DOSH).

2. Menghantar laporan bertulis kepada JKKP dalam tempoh tujuh hari.

Majikan perlu menghantar borang JKKP 6, 7 dan 9 untuk proses pemberitahuan kemalangan (Sekarang dah masuk sistem online).

Selepas satu tahun, semua laporan kemalangan akan dihantar sekali lagi sebelum 30 Januari mengunakan borang JKKP 8.

Untuk borang JKKP 10 ialah pemberitahuan keracunan tempat kerja atau kemalangan berkaitan bahan kimia.

Pihak Perkeso akan melalui JKKP untuk proses permohonan pampasan. Jika tiada laporan diterima, akan menyukarkan proses permohonan. Kemalangan semasa datang atau balik ketempat kerja tidak tertakluk dibawah kawalan JKKP.

Pampasan terbahagi kepada beberapa jenis iaitu :

1. Faedah Perubatan

Pekerja yang ditimpa bencana pekerjaan atau menghidap penyakit khidmat boleh mendapat rawatan perubatan secara percuma di klinik panel PERKESO atau klinik/hospital Kerajaan sehingga pulih sepenuhnya.

Bagi kecederaan parah, rawatan mestilah diperolehi dari hospital Kerajaan dan pekerja akan diberi rawatan di wad kelas dua. Rawatan pakar akan diberi, jika perlu.

Bayaran Ganti Belanja
Bagi caj rawatan yang diperolehi dari klinik bukan panel PERKESO, majikan atau pekerja boleh mengemukakan permohonan tuntutan ganti belanja dan bayaran tertakluk kepada kadar yang telah ditetapkan oleh Pertubuhan atau mengikut Akta Fee 1951.

2. Faedah Hilang Upaya Sementara

Faedah Hilang Upaya Sementara dibayar kepada pekerja sepanjang tempoh cuti sakitnya yang disahkan oleh doktor dan mestilah sekurang-kurangnya 4 hari termasuk hari kemalangan. Walau bagaimanapun, Faedah Hilang Upaya Sementara TIDAK akan dibayar pada hari di mana pekerja hadir bekerja dan dibayar gaji.

Kadar Faedah Hilang Upaya Sementara
Kadar harian Faedah Hilang Upaya Sementara adalah 80% daripada gaji harian purata anggapan pekerja. Kadar minimum bayaran faedah adalah RM30.00 sehari dan maksimum RM105.33 sehari.

3. Faedah Hilang Upaya Kekal

Pekerja yang mengalami hilang upaya kekal akibat bencana pekerjaan boleh memohon faedah ini.

Kadar Faedah Hilang Upaya Kekal
Kadar harian Faedah Hilang Upaya Kekal adalah 90% daripada gaji harian purata anggapan pekerja tertakluk kepada kadar minimum RM30.00 sehari dan maksimum RM118.50 sehari.

Tempoh Tuntutan
Had masa membuat tuntutan adalah dalam tempoh 12 bulan dari tarikh terakhir hilang upaya sementara.

Taksiran dan Pembayaran
Tuntutan akan dirujuk ke Jemaah Doktor untuk taksiran hilang upaya kekal.

Sekiranya taksiran tidak melebihi 20%, bayaran boleh dibuat secara pukal.
Sekiranya taksiran melebihi 20%, 1/5 daripada kadar harian faedah tersebut dibayar secara pukal dan bakinya dibayar secara bulanan sepanjang hayat

4. Faedah Elaun Layanan Sentiasa(ELS)

Orang tanggungan layak menerima faedah ini sekiranya pekerja terlibat meninggal dunia akibat bencana pekerjaan.

Kadar Faedah Harian Yang Akan Dibayar
Kadar harian adalah 90% daripada gaji harian purata anggapan pekerja tertakluk kepada kadar minimum RM30.00 sehari dan maksimum RM118.50 sehari.

6. Faedah Orang Tanggungan.

7. Faedah Pengurusan Kematian.

Amaun sebanyak RM2,000 akan dibayar sekiranya seseorang pekerja meninggal dunia akibat daripada bencana kerja atau semasa menerima Faedah Hilang Upaya Kekal berkala. Pembayaran faedah akan dibuat kepada waris-waris yang layak. Sekiranya tiada waris, faedah akan dibayar kepada pihak yang menanggung segala perbelanjaan pengebumian itu.

Jumlah bayaran akan dibayar sama ada jumlah sebenar perbelanjaan ataupun RM2,000 mengikut mana yang lebih rendah berdasarkan resit yang dikemukakan.

Nota : Kadar pampasan dan proses kelulusan permohonan adalah tertakluk dibawah Pengurusan Perkeso.

Rujukan dan bacaan lanjut:

1. Skim Bencana Pekerjaan.
https://www.perkeso.gov.my/…/skim-pe…/skim-bencana-pekerjaan

2. Mark A. Friend and James P. Kohn(2007) Fundamentals of Occupational Safety and
Health, Fourth Edition
ISBN-13: 978-0-86587-171-7

3. Guidelines on notification of accident, dengerous occurance, occupational poisoning, occupational disease, Department of Occupational Safety & Health Malaysia.
http://www.dosh.gov.my/…/599-06-guidelines-on-occupational-…

4. Occupational health,A manual for primary health care workers. WHO
Document : WHO-EM/OCH/85/E/L

5. Incident(Accident) investigation: A guide to employers. United State Department of Labor.

6. S. Anand Kumar(2017) Majikan jangan sembunyi kemalangan. Berita Harian.
https://www.bharian.com.my/node/283132


Cú Chulainn – Legenda Perwira Mati Berdiri

Cú Chulainn, atau nama sebenarnya, Setanta, merupakan salah seorang wira yang paling masyhur dalam mitologi Ireland. Beliau tampil dalam Hikayat Ulster (Ulster Cycle) dan beberapa buah kisah rakyat Scotland dan Manx.

Cú Chulainn dikatakan merupakan anak lelaki kepada dewa matahari, Lugh dan Deichtine, saudara perempuan kepada Conchobar mac Nessa. Makanya, Cú Chulainn si demi-god (separa-dewa) ini juga merupakan anak saudara kepada Raja Ulster itu.

Beliau yang turut merupakan anak didik Scathach ini sehingga ke hari ini meraih kemasyhuran, walaupun hidupnya agak pendek – sekadar 27 tahun.

ZAMAN KANAK-KANAK CÚ CHULAINN

Cú Chulainn, atau untuk waktu ini kita panggilnya sebagai Setanta dahulu, dikurniakan kemahiran, ketangkasan, keupayaan dan keberanian yang luar biasa berbanding kanak-kanak seusianya – berkat darah separa-dewanya.

Sejak kecil lagi, Setanta sering dikaitkan dengan sukan hurling – iaitu sebuah sukan kegemaran masyarakat Ireland pada masa itu. Selain dikenali sebagai jaguhan dalam permainan tersebut, Setanta juga sering menonjol dalam kalangan kanak-kanak terutama apabila berlaku pergaduhan. Kelak dalam hidupnya, beliau menyertai organisasi tentera yang dipanggil sebagai Red Branch Knights.

Kelebihan yang dimilikinya ini menarik perhatian Raja Conchobar yang menaruh perasaan kagum terhadapnya.

Pada suatu hari semasa Setanta masih berusia 7 tahun, beliau dijemput oleh Raja Conchobar untuk ikut menghadiri jamuan yang diadakan di rumah seorang tukang besi diraja bernama Culain.

Undangan itu diterima oleh Setanta, hanya saja beliau bakal lewat kerana perlu menghabiskan urusannya terlebih dahulu.

Namun, Raja Conchobar terlupa bahawa Culain memiliki seekor anjing pengawal rumah yang begitu ganas – dikatakan lebih ganas berbanding 100 ekor anjing biasa. Dan apa yang mengkhuatirkan, anjing itu sedang dilepaskan oleh Culain pada waktu itu.

Setelah selesai dengan urusannya, Setanta pun berangkat menuju ke rumah Culain dalam kegelapan malam. Langkah demi langkah ditapak sebelum tiba-tiba beliau diserang oleh anjing pengawal Culain itu. Pergelutan pun berlaku.

Namun, Setanta yang sememangnya gagah berani walau berusia kecil itu ternyata bukan tandingan anjing ganas itu yang entah bagaimana, mati di tangan Setanta.

Satu versi mengatakan bahawa beliau melontarkan bola ke dalam mulut anjing tersebut sehingga mati tercekik sambil satu versi yang lain mendakwa Setanta menghempasnya ke sebongkah batu.

Walau apapun versinya, kematian anjing yang terkenal buas dan ganas itu di tangan Setanta mengejutkan Raja Conchobar. Culain pula sudah tentu bersedih melihat anjing yang penat dilatihnya itu mati.

Ternyata, Setanta bukan hanya seorang kanak-kanak yang gagah dan berani, malah memiliki keperibadian yang tinggi.

Beliau yang dirundung rasa bersalah lantas menawarkan diri untuk melatih seekor anak anjing baharu untuk dijadikan sebagai anjing pengawal rumah Culain.

Sepanjang tempoh menanti anak anjing itu selesai berlatih, Setanta menawarkan dirinya sendiri untuk berkhidmat sebagai pengawal rumah Culain. Makanya, Setanta pun dipanggil sebagai Cú Chulainn yang bermaksud ‘Penjaga Culain’ atau ‘Si Anjing Culain’.

Kemudian, kisah Cú Chulainn dibawa kepada satu babak di mana beliau mendengar kata-kata seorang tukang ramal bernama Cathbad. Ketika ditanya oleh muridnya tentang ramalan bagi hari itu, Cathbad menjawab bahawa pada hari itu, mana-mana pelajarnya yang mengambil sebuah senjata akan meraih kemasyhuran abadi.

Terpengaruh dengan ramalan tersebut, Cú Chulainn pun bergegas menemui Raja Conchobar dan meminta agar diberikan sebuah senjata. Satu demi satu senjata diberikan namun kesemuanya tidak sesuai dengan kekuatan yang dimiliki Cú Chulainn. Hal ini berterusan sehinggalah si raja itu menyerahkan senjata miliknya sendiri.

Namun malangnya, Cú Chulainn tidak mendengar ramalan Cathbad itu sehingga habis. Menurut Cathbad, pelajarnya yang mengambil senjata pada hari itu sememangnya akan meraih kemasyhuran yang abadi, akan tetapi nyawanya menjadi pendek.

BERLATIH DENGAN SCATHACH DEMI CINTA PADA EMER

Sebaik Cú Chulainn meningkat dewasa, rupa parasnya menjadi semakin tampan. Sekilas pandang yang dihadiahkan kepada mana-mana wanita cukup untuk membuatkan tulang-belulang mereka bergetar tak henti.

Hal ini membuatkan lelaki-lelaki Ulster berasa khuatir lantas masing-masing menggesa agar Cú Chulainn mencari isteri. Sampai-sampai mereka tubuhkan sekumpulan sukarelawan untuk merantau ke pelbagai ceruk Ireland semata-mata mahu mencarikan wanita yang dianggap sesuai dengan Cú Chulainn.

Namun ternyata, dari kesemua wanita yang dijumpai, hati Cú Chulainn hanya tertarik kepada Emer, si puteri Forgall Monach. Emer memiliki keenam-enam ciri wanita pujaan pada masa itu – kejelitaan rupa paras, keindahan suara, kemanisan tutur kata, kemahiran menjahit, kebijaksanaan dan kesucian diri.

Semasa Cú Chulainn pertama kali mendekati Emer, beliau ditertawakan oleh gadis jelita itu. Kata Emer, Cú Chulainn terlalu awal untuk memiliki hatinya.

Namun, Cú Chulainn tetap berkeras meluahkan rasa cintanya itu. Emer lalu membalas bahawa beliau tidak akan menerima mana-mana lelaki yang belum membunuh ratusan musuh dan namanya didendang masyhur di seluruh Ireland.

Demi meraih cinta Emer, Cú Chulainn pun bersumpah untuk memenuhi syarat tersebut. Beliau lalu kembali ke istana dan meneruskan khidmatnya dalam Red Branch Knights yang setia pada Raja Conchobar.

Dalam pada itu, ayah Emer iaitu Forgall membantah hubungan Emer dan Cú Chulainn. Menurut suatu sumber, Forgall dimaklumkan bahawa dirinya akan ditimpa musibah andai pasangan tersebut disatukan.

Makanya, dia pun bermain helah supaya Cú Chulainn terpengaruh untuk berlatih dengan Scathach, pahlawan wanita terkemuka si Scotland. Hasrat sebenarnya, beliau mahu Cú Chulainn terbunuh sama ada dalam perjalanan ataupun semasa menjalani latihan yang sudah pasti berlangsung ketat dan keras.

Menurut satu versi penceritaan, Forgall menyamar dan mengekori Cú Chulainn kembali ke istana Raja Conchobar. Di sana, beliau menyaksikan Cú Chulainn dan rakan-rakannya berlatih dan memperagakan kekuatan masing-masing.

Melihat hal itu, Forgall pun entah bagaimana, mendekati Raja Conchobar dan dengan lantang berkata bahawa bakat Cú Chulainn itu bakal menjadi lebih hebat jika diasah di bawah bimbingan Scathach, wanita yang menurutnya paling gagah. Sengaja beliau mengumpan supaya Cú Chulainn terasa tercabar.

Perwira muda yang termakan helah Forgall itu pun berangkat ke Alba, Scotland. Sepanjang tempoh pemergian Cú Chulainn, Forgall melamarkan puterinya Emer itu kepada raja wilayah Munster yang bernama Lugaid mac Nois.

Tidak diketahui adakah Lugaid inikah yang membunuh Cú Chulainn kelak, ataupun ia ada Lugaid yang lain.

Apapun, selepas Lugaid dapat tahu bahawa Emer mencintai Cú Chulainn, beliau pun enggan meneruskan perkahwinan.

Sambil Cú Chulainn pula membawa diri ke Dunscaith, Isle of Skye iaitu lokasi tepat keberadaan Scathach.

Scathach bersetuju untuk mengajarkan segala kemahiran yang dimilikinya kepada Cú Chulainn. Antara yang diajarkan termasuklah penggunaan lembing sakti – Gae Bulg atau Gae Bolga. Sepanjang latihan ini, Cú Chulainn turut berteman rapat dengan Ferdiad yang kelak menjadi sahabat dan saudara angkatnya.

Semasa berada di sana juga, Cú Chulainn sempat menewaskan seteru, atau dalam versi lain adik tiri Scathach, iaitu Aife.

Pada asalnya, untuk menghindarkan Cú Chulainn dari diapa-apakan oleh Aife, Scathach memberikan ubat tidur kepada muridnya itu sebelum bertarung melawan Aife. Namun, ubat tersebut tidak begitu berkesan terhadap Cú Chulainn si separa-dewa.

Lantas, Cú Chulainn pun mencampuri pertarungan tersebut dan setelah bertarung panjang, beliau berjaya menghunuskan pedangnya tepat di leher Aife.

Sama ada mati atau tamatkan persengketaan dengan Scathach – itu pilihan yang diberikan oleh Cú Chulainn kepada Aife. Aife kemudian mengandungkan anak Cú Chulainn sebelum lelaki itu kembali semula ke Ulster selepas menamatkan latihannya dengan Scathach.

Anak yang dikandungkan oleh Aife ini yang bernama Connla kelak menemui Cú Chulainn selepas 8 tahun wira itu meninggalkan Scotland. Namun malangnya, beliau tidak dapat mengecam Connla. Akibatnya, Cú Chulainn meragui identiti Connla malah membunuhnya.

Sebelum menghembuskan nafasnya yang terakhir, Connla sempat menuturkan kata-kata terakhir, “Semoga ayah dapat membawa bendera Ulster ke (gerbang) Rom dan (empayar-empayar) yang lebih jauh dari itu.”

CÚ CHULAINN KEMBALI MENEMUI EMER

Sekembali dari Scotland, Cú Chulainn menemui Forgall untuk sekali lagi melamar Emer. Namun, Forgall tetap menolak pinangan tersebut.

Akibatnya, Cú Chulainn pun menggempur kediaman Forgall dan membunuh sekitar 24 orang pengawalnya. Emer diculik dan harta-benda Forgall dirampas.

Namun, percintaan antara Cú Chulainn dan Emer sekali lagi teruji.

Sebenarnya, Raja Conchobar si pemerintah Ulster memiliki ‘hak malam pertama’ ke atas setiap rakyat jelatanya. Iya, bagi mana-mana pasangan yang baru berkahwin, Raja Conchobar mempunyai hak untuk ‘merasmikan’ malam pertama dengan pengantin wanita.

Makanya, perkahwinan antara Cú Chulainn dengan Emer ini begitu menggusarkan Raja Conchobar. Manakan tidak, beliau yang sudah sedia maklum akan keperwiraan dan kegagahan Cú Chulainn sudah tentu berasa takut untuk merampas keperawanan Emer. Untung-untung, lehernya pasti ditebas.

Namun jika beliau tidak berbuat demikian, maruahnya pula akan tercalar dan sudah tentu, kuasanya akan terjejas.

Bagaimana beliau menyelesaikan permasalahan ini, tidak pula dapat dipastikan. Apa yang sempat dirujuk, Cathbad si tukang ramal yang disebutkan sebelum ini mengutarakan satu cadangan. Cadangan yang mungkin boleh menyelamatkan Raja Conchobar tetapi menguntungkan dan dalam masa sama membahayakan dirinya sendiri.

Cathbad mencadangkan supaya si raja terus meniduri Emer, tetapi Cathbad yang akan berbaring di tengah-tengah antara mereka berdua.

TÁIN BÓ CUAILNGE DAN KEMATIAN CÚ CHULAINN

Suatu ketika dahulu, Raja Conchobar pernah memaksa seorang wanita bernama Macha untuk berlumba lari sedangkan Macha semasa itu sedang mengandung. Paksaan ini mengakibatkan beliau meninggal dunia.

Sebelum mati, Macha sempat melontarkan sumpahan ke atas lelaki-lelaki Ulster agar menjadi lemah dan sakit semasa menghadapi masa-masa paling getir dalam hidup.

Oleh kerana itu, ketika Ratu Mab (Maeve) dari Connacht mara bersama bala tenteranya menuju perbatasan Ulster, kesemua lelaki Ulster itu dipalit sumpahan Macha.

Pada masa itu, Cú Chulainn berusia 17 tahun. Memandangkan kesemua tentera Ulster tidak dapat bangun mempertahankan wilayah itu, Cú Chulainn yang tidak terkesan dengan sumpahan itu (mungkin kerana darah separa-dewanya) terpaksa tampil menghadapi bala tentera Ratu Mab berseorangan. Serangan Ratu Mab ke atas Ulster ini dikenali sebagai Táin Bó Cuailnge.

Punca kepada berlakunya penyerangan ini adalah kerana Ratu Mab menginginkan salah seekor dari dua ekor kerbau paling hebat di Ireland, iaitu Kerbau Perang miliki Raja Daire si pemerintah Cooley. Ini semua gara-gara Ratu Mab mahu berkedudukan setara dengan suaminya yang memiliki seekor lagi kerbau yang lain, iaitu Kerbau Bertanduk Putih. Makanya, Ratu Mab pun menyerang Ulster.

Namun dalam serangan tersebut, Ratu Mab menemui kegagalan demi kegagalan di hadapan pahlawan muda Ulster – Cú Chulainn. Seorang demi seorang pahlawan Ratu Mab gugur di tangan pahlawan lagenda itu sehingga jumlahnya mencecah ratusan orang.

Satu-satunya pahlawan Ratu Mab yang tinggal adalah Ferdiad, si sahabat dan saudara angkat Cú Chulainn. Entah bagaimana, Ratu Mab berhasil memperdaya Ferdiad sehingga memerangi Cú Chulainn.

Dua sahabat itu bertarung di arung sungai di Ardee, County Louth. Pertarungan berlangsung sengit selama 3 atau 4 hari sehingga pada akhirnya Cú Chulainn berjaya membunuh Ferdiad menggunakan lembing pemberian Scathach – Gae Bulg.

10 tahun selepas peristiwa Táin Bó Cuailnge itu, Cú Chulainn sekali lagi berdepan dengan Ratu Mab. Kali ini, Ratu Mab bersekongkol dengan beberapa putera kepada lelaki-lelaki yang pernah dibunuh oleh Cú Chulainn. Antara mereka ialah Lugaid, anak lelaki kepada Cú Roi.

Cú Chulainn sebenarnya mempunyai beberapa geasa (pantang-larang). Antaranya adalah memakan daging anjing dan menolak layanan baik.

Kebetulan pada masa itu, Cú Chulainn berpampasan dengan sekumpulan atau seorang wanita tua yang menawarkan daging anjing panggang kepadanya. Ah sudah!

Dalam situasi sebegitu, Cú Chulainn tiada pilihan lain, terpaksa melanggar salah satu pantang-larangnya. Beliau pun menjamah daging anjing tersebut lalu meletakkannya di bawah peha. Serta-merta tangan yang digunakannya untuk makan dan peha yang diletakkan daging itu habis menjadi lemah.

Makanya dengan mudah, tubuhnya menjadi sasaran Lugaid yang memiliki tiga batang lembing. Lembing pertama digunakan untuk membunuh pembawa pedati Cú Chulainn yang bernama Laeg. Lembing kedua untuk membunuh kuda Cú Chulainn yang bernama Liath Macha (dan Dub Saingland). Sambil lembing ketiga pula dilontarkan pada batang tubuh Cú Chulainn sekaligus menimpakan luka parah kepadanya.

Dalam keadaan nazak, Cú Chulainn mengikat tubuhnya pada sebongkah batu besar supaya beliau dapat mati dalam postur berdiri sambil menghadap musuh-musuhnya. Heroic, bukan?

Batu ini dikatakan berada di Clochafarmore, berhampiran Dundalk. Benarlah seperti yang pernah diramalkan oleh Cathbad – Setanta atau Cú Chulainn bakal meraih kemasyhuran yang abadi, namun hayatnya menjadi pendek. Beliau terkorban pada usia seawal 27 tahun.

Sehingga ke hari ini, lagenda Setanta dan Cú Chulainn masih lagi diceritakan. Beliau turut ditampilkan dalam budaya pop masa kini menerusi pelbagai medium. Antara yang sempat penulis ingat adalah karya fiksyen Persona 3 seperti yang tertera dalam gambar.

Bagaimana pula dengan para pembaca? Penggemar Fate misalnya.

SUMBER BACAAN

1. Celtic Culture Blog. (Julai 2012). Setanta Mythology.

2. Ensiklopedia Britannica. (n.d.). Cú Chulainn.

3. Mr R Reese. (Oktober 2014). The Irish Story and Legend of Cú Chulainn. Ancient Origins.

4. Richard Marsh. (n.d.). Setanta Wall. Mazgeen Legendary.


Wakil Khalifah Zaman Abbasiyyah Sifatkan Orang Viking Pengotor

Pada tahun 921, Seorang pengembara Arab bernama Ahmad ibn Fadlan dilantik menjadi ahli utusan mewakili Khalifah Abbasiyyah di Baghdad kepada Raja Bulga Volgars. Ibnu Fadhlan menuliskan sebuah kisah perjalanan beliau di dalam Kitāb ilā Mulk al-Saqāliba.

Dinasti Abbasiyah masih kekal sebagai satu-satunya empayar paling berkuasa di timur Empayar Byzantine dan Barat China.

Melalui kekuatan ketenteraan, khalifah Umayyah (661-750) telah meluaskan pengaruh Arab dari Sepanyol ke India; walaupun Bani Abbasiyah (750-1258) terbukti kurang agresif dari segi ketenteraan, mereka tetap menjadi pembawa yang bersemangat kepada penyebaran agama Islam.

Ibnu Fadhlan telah memperincikan dengan teliti mengenai budaya dan sosio-masyarakat di Asia Tengah dan Eropah Timur dalam catatannya di sepanjang perjalanan.

Beliau sempat singgah dan berhubung dengan orang-orang Turkic yakni kaum Khazar, namun dalam banyak-banyak kisah interaksi bersama pelbagai kaum, paling terkenal dalam risalahnya adalah semasa beliau berada di wilayah Rus di mana beliau bertemu dengan orang-orang Viking.

Oleh itu tujuan misi Ibn Fadlan adalah untuk menjelaskan tentang undang-undang Islam kepada Raja Volga Bulgar yang baru memeluk agama Islam. Volga Bulgars telah berhijrah ke Eropah Timur dari sempadan China sekitar abad ke-6 dan ke-7.

Penghijrahan Raja Volga Bulgar menjadi faktor kepada gelombang penghijrahan besar-besaran orang Turkic ke arah Barat.

“Turks,” istilah yang merangkumi beberapa negara-negara moden di Asia Tengah masa kini yang bertutur dalam keluarga Bahasa Turkic dan mempunyai sejarah asal usul di Asia Tengah.

Penghijrahan besar-besar dari sempadan China membawa kepada perpecahan antara dua kumpulan, satu kumpulan ke Eropah Timur dan selebihnya tidak bersama-sama menuju ke destinasi tersebut sebaliknya mereka meneruskan perjalanan sehingga tiba di Pantai Barat Laut Hitam.

Etnik Bulgars di Laut Hitam yang berpecah telah menerima agama Kristian dan menetap di situ dan hari ini negara mereka dinisbahkan pada nama etnik mereka iaitu Bulgaria. Sementara itu Pengikut Volga Bulgars  menetap di sepanjang Pantai Timur Sungai Volga di kawasan yang kini dikenali sebagai Rusia.

Teks-teks Arab menggambarkan pertemuan kali pertama orang Arab dengan orang Scandinavia berlaku di kawasan sekitar Laut Kaspia dan Sungai Volga.

Ibnu Fadhlan Dan Orang Viking

Dalam catatan sejarah, Orang Viking selalu digambarkan sebagai bangsa gasar dan bangsa penakluk yang ganas, namun catatan Arab mempunyai pandangan berlainan.

Gaya hidup masyarakat Viking awalnya lebih cenderung dengan cara hidup nomad, sama seperti bangsa-bangsa lain, Viking juga berhubung dengan dunia luar. Viking sangat mahir di lautan sehingga digelar pelayar handal disebabkan suka menjelajah ke serata benua untuk meneroka, berdagang dan berp3rang demi survival bangsa.

Setibanya ke destinasi yang dituju, Ibnu Fadhlan lebih tertumpu pada sekumpulan manusia yang ditemuinya semasa berada di kalangan orang Bulgar, satu bangsa berambut perang dan bermata biru yang kelihatan agak aneh dan asing melalui pandangan pertamanya.

Dalam Risalah Ibnu Fadhlan, beliau menggambarkan tentang sikap negatif sekumpulan manusia itu selama beliau tinggal bersama mereka dalam beberapa tempoh tertentu;-

“Mereka adalah makhluk Allah yang paling kotor. Mereka tidak mempunyai tertib semasa membuang kencing dan ketika buang air besar…. mereka seperti keldai liar.”

Sebagai seorang Muslim berpendidikan dan berpegang pada agama Islam yang menganjurkan umatnya supaya sentiasa mengamalkan kebersihan dalam semua perkara yang melibatkan diri sendiri, keluarga dan masyarakat, Ibnu Fadhlan meluahkan perasaan jijik dengan tabiat dan gaya hidup orang-orang Viking yang dianggap tidak bertamadun.

Namun Ibnu Fadhlan memuji fizikal orang Viking pada halaman lain…”Saya tidak pernah melihat fizikal yang lebih sempurna, tinggi seperti pokok kurma, berambut perang dan kemerah-merahan….”

Sikap lain yang meloyakan adalah orang-orang Viking biasanya mencuci muka menggunakan mangkuk, pada masa sama mereka juga mencuci hidung dan meludah ke dalam mangkuk yang sama di mana tempat mereka mencuci tangan dan membasuh muka!

Selain itu, amalan berkenaan hubungan s-ksual juga menjadi hal yang tidak disenangi olehnya kerana terdapat ‘bunyian’ yang memalukan tanpa mereka mengendahkan keadaan sekeliling yang dipenuhi dengan penduduk.

Sebagai seorang Arab di zaman pertengahan, kebersihan adalah keperluan agama serta kesihatan. sebaliknya berlaku masa zaman itu, tabiat orang Eropah yang tidak bersih.

Secara keseluruhannya, Risalah Ibnu Fadhlan merupakan sebuah travelog yang tinggi nilainya, menerangkan secara terperinci mengenai budaya masyarakat yang ditemui di sepanjang pengembaraan.


Sisi Baik Hurrem Sultan (Roxalena) Yang Jarang Diperkatakan

Hürrem Sultan banyak dikenali daripada sisi negatif seperti sikapnya yang mempengaruhi beberapa keputusan Sultan Sulaiman Al-Qanuni (1520-1566) dalam urusan negara dan konpirasinya dengan anak perempuannya serta menantunya untuk membunuh Sehzade Mustafa supaya anaknya Selim II yang tidak memiliki kelayakan di angkat menjadi pemerintah seterusnya (telah dibahas dalam artikel sebelum ini).

Beliau asalnya merupakan wanita Eropah daripada wilayah Ukraine iaitu Ruthenian di bawah kerajaan Poland. Beliau telah ditangkap oleh tentera Krimea Tatar ketika serangan pasukan itu ke atas wilayah pada 1520-an itu dan dijual untuk dijadikan Hamba di Kaffa. Beliau kemudiannya diambil oleh Valide Sultan Hasfa Sultan telah mengambilnya dan menghadiahkan kepada anaknya Sultan Sulaiman Al-Qanuni sebagai gundik wanitanya.

Pada tahun 1521, Sultan Sulaiman telah memiliki anak daripada gundiknya yang bernama Mahidevran iaitu Sehzade Mustafa dan pada tahun yang sama hurrem telah melahirkan anaknya yang bernama Mehmed. Sultan Sulaiman telah melanggar tradisi Uthmaniyah iaitu Harem atau gundik wanita dibenarkan melahirkan seorang anak sahaja apabila, Hürrem melahirkan lagi enam orang anak termasuk penerusnya Selim II dari tahun 1522 hingga 1531.

Kerana cinta yang mendalam Sultan Sulaiman telah melanggar satu lagi tradisi apabila membebaskannya dan mengahwininya pada tahun 1533M serta Hürrem telah diberi didikan mengenai agama Islam. Bentuk kecintaan Sultam Sulaiman terhadap Hurrem (meninggal 1558) dimakamkan di halaman Masjid Sulaimaniye disamping sultan dan Sultan Sulaiman juga tidak mengahwini sesiapa selepas kematiannya. Makamnya kini terletak disampin makam sultan sebagai tanda kasih sayangnya.

Kedudukan Hurrem dengan ibu putera Sultan yang lain berbeza apabila beliau tidak menemani putera yang bertugas sebagai gabenor dan tetap tinggal di Istanbul dan menjadi penasihat Sultan di sana serta terlibat dalam persahabatan negara luar seperti pengutusan surat kepada Raja Poland yang baru ditabal iaitu Sigsimund II agustus pada 1548 M . Beliau adalah simbol wanita yang berkuasa pada akhir abad 16 dan abad 17.

Begitulah sedikit biodata ringkas mengenai Hürrem Sultan ataupun di Eropah dikenali Sebagai Roxalena. Namun ramai tidak mengetahui jasa-jasanya yang telah membina beberapa banggunan untuk kebajikan melalui badan kebajikannya. Antaranya ialah pada tahun 1552 M, beliau mengarahkan pembinaan Haseki Sultan Imaret di Baitul Maqdis iaitu tempat menyediakan sup percuma kepada orang miskin. Sup ini dapat diberi kepada sekurang-kurangnya 500 orang miskin dua kali sehari.

Haseki Sultan Imaret turut dibina di Makkah. Beliau juga mengarahkan pembinaan Haseki Hürrem Sultan Hamami sebagai tempat mandi awam untuk komunita agama di Haghia Sophia. Pembinaan kompleks masjid di Adrianopel dan Ankara turut diarahkan olehnya. Kompleks masjid yang diberi nama Haseki Hürrem Sultan turut dibina ibu kota yang merupakan projek Mimar Sinan. Kompleks ini dilengkapi dapur sup percuma untuk orang miskin, madrasah dan hospital untuk wanita dan banyak lagi. Kompleks ini merupakan kompleks 3 terbesar di Istanbul setelah kompleks Mehmed II dan kompleks Sulaimaniye.

Kecintaan Sultan Sulaiman kepadanya telah digambarkan dalam bentuk puisi yang sudah diterjemahkan ke bahasa Inggeris iaitu

Throne of my lonely niche, my wealth, my love, my moonlight.
 My most sincere friend, my confidant, my very existence, my Sultan, my one and only love.
 The most beautiful among the beautiful …
 My springtime, my merry faced love, my daytime, my sweetheart, laughing leaf …
 My plants, my sweet, my rose, the one only who does not distress me in this room …
 My Istanbul, my karaman, the earth of my Anatolia
 My Badakhshan, my Baghdad and Khorasan
 My woman of the beautiful hair, my love of the slanted brow, my love of eyes full of misery…
 I’ll sing your praises always
 I, lover of the tormented heart, Muhibbi of the eyes full of tears, I am hap..


Agama Dewa-Dewi Sebelum Kedatangan Islam

Sebenarnya agama menyembah Dewa-Dewi asalnya datang dari rumpun yang satu. Mungkin datangnya daripada agama Samawi namun dipesongkan oleh pihak-pihak tertentu bagi kepentingan peribadi. Jadi, tidak hairanlah jika ajaran Dewa-Dewi ini mempunyai persamaan dengan ajaran Agama Lama. Ajaran menyembah Dewa-Dewi ini popular pada zaman selepas banjir besar iaitu pada zaman selepas kedatangan nabi Nuh.

Agama menyembah Dewa-Dewi mempunyai dua jenis. Yang pertama, ajaran yang menyembah sesama manusia sebagai dewa atau dewi. Manusia ini disembah adalah kerana ketokohan mereka. Mungkin manusia ini merupakan seorang Rasul, orang Soleh atau Raja-Raja bagi bangsa tersebut.

Sebagai contoh, ada tamadun purba menyembah seorang watak lagenda bagi kaum mereka sebagai Dewa. Watak ini disembah kerana kepintarannya yang teramat sangat sehingga didewa-dewakan sebagai Tuhan. Apa yang mengejutkan, watak lagenda ini mempunyai kisah hidup yang mirip dengan nabi Idris. Sememangnya nabi Idris yang hidup sebelum zaman banjir besar ini merupakan seorang tokoh yang terkenal.

Mana tidaknya, nabi Idris merupakan manusia pertama yang menjadi Raja atas muka bumi ini. dia memiliki kepandaian dalam bidang astrologi, kejuruteraan, matematik, perubatan dan pelbagai ilmu lagi sehingga Malaikat Maut pun ingin berkawan dengannya.

Selain itu antara nabi lain yang peribadinya turut didewa-dewakan ialah nabi Nuh sendiri. Dalam agama Dewa-Dewi (polytheisme), terdapat Tuhan Besar dan Tuhan-Tuhan Kecil. Dalam tamadun Babylon, mereka menyembah satu watak yang digelar Tuhan Kecil. Dalam ajaran kaum Babylon ada menceritakan bagaimana watak Tuhan Kecil yang bernama Ziusudra menyelamatkan nenek moyang mereka daripada azab Tuhan Besar dalam peristiwa banjir besar

Cerita ini adalah plagiat daripada kisah benar yang telah berlaku pada zaman dahulu dimana nabi Nuh diutuskan lalu diarahkan membina bahtera untuk menyelamatkan orang mukmin yang dimuliakan ketika itu. Setelah masa berlalu, keturunan Ahli Bahtera ini mula menyimpang daripada ajaran nabi Nuh. Namun, bagi mengekalkan kemulian bangsa masing-masing, kisah benar ini dijadikan modal untuk membuktikan kemulian bangsa mereka.

Mereka mengubah suai serta menokok tambah kisah ini agar keturunan mereka bertambah bangga dengan susur galur nenek moyang mereka. Cerita-cerita ini dicatat, dihafal dan dipahat agar menjadi kebanggaan serta buat tatapan generasi seterusnya. Namun setelah kepupusan bangsa ini, hanya catatan-catatan inilah yang tersisa buat tatapan umat kemudian hari agar mendapat iktibar serta mengambil pelajaran darinya.

Dalam kajian para saintis dan sejarawan, setiap tamadun awal pasti mempunyai kisah-kisah tersendiri berkaitan banjir besar bagi memuliakan bangsa mereka. Plot dan jalan ceritanya hampir sama kecuali kawasan, nama watak serta lain-lain perwatakan peribadi cerita itu. Ini kerana mereka menggunakan kisah benar ini bagi memuliakan bangsa mereka dengan mengubah sedikit struktur asas kisah ini agar bertepatan dengan kehendak bangsa tersebut.

Oleh sebab itulah muncul pelbagai versi mengenai kisah banjir besar ini. Kaum Babylon, Sumeria, Assyria, Farsi, Greek dan kaum yang lain masing-masing dengan versi yang tersendiri. Kadang-kadang watak nabi Nuh dinamakan sebagai Ziusudra, Utnapishtim, Atrahsas dan sebagainya. Begitulah kisah agung ini dimanipulasi oleh pelbagai pihak demi kepentingan masing-masing.

Bagi memuliakan kawasan penempatan mereka, mereka mendakwa bukit yang terbesar dikawasan merekalah merupakan tempat bahtera tokoh itu berlabuh sesudah tamatnya amukan banjir tersebut. Maka bukit itu dimuliakan sebagai tempat kediaman para dewa dan lain-lain dongeng lagi. Sebagai umat Islam, kita wajib mempercayai versi yang terkandung dalam al-Quranlah merupakan kisah yang sebenar-benarnya.

Ada juga kaum-kaum terdahulu yang menggunakan kisah Habil dan Qabil sebagai asas untuk memuliakan bangsa mereka. Hal yang sama juga berlaku pada peribadi dan watak Habil dan Qabil. Kisah dua beradik ini dijadikan alat untuk memuliakan kedudukan bangsa masing-masing.

Ada juga yang menyembah orang-orang soleh sebagai dewa. Walaubagaimanapun, al-Faqir akan menceritakan kisah ini pada bahagian kelima iaitu agama menyembah berhala kerana mereka menjadikan orang-orang soleh ini sebagai berhala untuk dijadikan sembahan.

Seterusnya, ajaran dewa-dewi ini wujud kerana Raja pada zaman dahulukala ingin diri mereka disembah sebagai Tuhan. Sebagai contoh, kisah raja Namrud dengan nabi Ibrahim bolehlah dijadikan bukti.

Raja Namrud yang menguasai kawasan jajahan takluk yang besar ingin dirinya dianggap Tuhan. Dia menggelarkan dirinya sebagai “Raja Empat Penjuru Alam”. Ini kerana dia berjaya menguasai tamadun di utara, selatan, timur dan barat. Maka dia menyuruh seluruh rakyat jelata menyembah dirinya sebagai Tuhan.

Allah kemudiannya mengutuskan nabi Ibrahim untuk bertemu dengan raja Namrud lalu berlakulah peristiwa berhala dipecahkan oleh nabi Ibrahim, perdebatan mengenai ketuhanan, Perang Nyamuk dan peristiwa nabi Ibrahim dibakar dengan api yang nyaman. Kisah inilah yang menjadi bukti bagaimana agama Dewa-Dewi ini wujud. Begitu jugalah kisah Firaun di Mesir Purba mendakwa dirinya sebagai Tuhan dihadapan kaumnya sehingga Allah mengutuskan nabi Musa untuk berdakwah kepadanya.

Oleh kerana inilah wujudnya kesusasteraan pada zaman dahulukala. Syair-syair atau bacaan tertentu wujud bagi memuja serta memuliakan seseorang. Sebagai contoh epik Gilgamesh, kod undang-undang Hammurabi dan sebagainya wujud dimana watak manusia ini mempunyai sifat-sifat ketuhanan. Epik, lagenda mahupun mitos seperti inilah yang menguatkan lagi ketaksuban umat terdahulu kepada kepercayaan yang dianuti.

Seterusnya, selain menyembah manusia sebagai Dewa-Dewi, kaum dahulu kala juga menyembah makhluk ghaib sebagai Dewa-Dewi. Makhluk ghaib yang dimaksudkan termasuklah Malaikat, Syaitan, Jin dan seumpamanya. Pada bahagian Dewa-Dewi dari kalangan makhluk ghaib ini, al-Faqir hanya akan bertumpu kepada penyembahan terhadap malaikat. Al-Faqir akan menceritakan bagaimana perihal agama menyembah Dewa-Dewi dari kalangan Jin dan Syaitan pada bahagian agama menyembah Syaitan.

Para malaikat juga disembah oleh manusia pada zaman dahulu sebagai Dewa. Para rasul pada zaman dahulu diutuskan bagi menyampaikan berita gembira dan perkara-perkara ghaib. Antara perkara ghaib yang disampaikan oleh para rasul kepada umatnya adalah berkaitan wujudnya suatu makhluk yang bebas daripada dosa dan taat kepada Tuhan iaitu Malaikat.

Syaitan membisik kepada manusia ketika itu agar menghormati dan menyembah makhluk suci ini. Lalu berlakulah penyelewengan hasil tipu daya Syaitan untuk menyesatkan Bani Adam. Dewa adalah daripada kalangan Malaikat manakala Dewi daripada kalangan Bidadari. Maka timbullah cerita-cerita khayalan seperti kisah alam kayangan menurut imaginasi dan kepercayaan sesat masyarakat terdahulu.

Sebagai contoh, dalam tamadun Greek seorang Dewa yang bertugas sebagai penyampai utusan daripada Dewa (Tuhan) besar kepada Dewa (Tuhan) kecil disebut sebagai Dewa Hermes. Manakala bagi masyarakat tamadun Rom pula mengenali watak ini sebagai Dewa Mercury. Hal ini merupakan plagiat daripada kisah-kisah ghaib yang terkandung dalam risalah kenabian para rasul.

Dalam risalah para rasul, watak ini sebenarnya merupakan peribadi Malaikat Jibril AS yang ditokok tambah oleh umat tersebut. Begitu juga dengan watak para Malaikat yang lain. Namun, perlu diingatkan bahawa dongeng-dongeng masyarakat terdahulu sebenarnya merupakan tipu daya Syaitan dan sesat semata-mata. Umat Islam wajib berpegang kepada akidah yang Haq iaitu Malaikat merupakan makhluk Allah bukannya Tuhan atau Dewa.


Usaha Dakwah Di Jepun Oleh Sultan Abdul Hamid II

Disebabkan hubungan baiknya dengan Maharaja Meiji, Sultan Abdul Hamid II, Khalifah Uthmaniyah telah mengambil kesempatan itu dengan melaksanakan usaha dakwah Islam secara aktif di Jepun pada penghujung abad ke-19.

Oleh itu, baginda telah mengutuskan tiga orang pendakwah yang berkaliber iaitu Syeikh Ismail Effendi, Hadrat Affendi Madhad dan Muhammad Effendi ke Jepun untuk memberi penerangan tentang Islam serta menyatakan kelebihan dan kebesarannya.

Di samping itu, terdapat seorang pendakwah Uthmaniyah yang diutuskan untuk menetap di Jepun bagi menjalankan usaha dakwah. Beliau yang bernama Abdul Rahman Effendi adalah seorang yang berbangsa Inggeris dan baru masuk Islam sekitar empat tahun pada ketika itu. Beliau telah berusaha sehabis upayanya bagi mengembangkan agama Islam di kalangan orang-orang Jepun.

Dari itu, Maharaja Meiji telah mengutuskan telegram kepada Sultan Abdul Hamid II bagi menyampaikan ucapan terima kasih di atas pengiriman pendakwah-pendakwah Islam Uthmaniyah itu. Salah seorang Jepun Muslim yang masyhur yang pernah belajar di Istanbul ialah Abdul Halim Noda.


Tamadun Al-Ula: Dunia Arab Kuno Yang Hilang

Di Arab Saudi, sebuah projek arkeologi baru telah dilancarkan di Tapak Warisan Al-Ula. Projek ini penting bagi negara tersebut kerana pada zaman pra-Islam, wujud sebuah tamadun yang kaya di tapak warisan tersebut. Maka, projek ini harus dilaksanakan bagi merekod penemuan baru tentang sejarah awal Timur Tengah.

Al-Ula atau Mada’in Saleh adalah tapak warisan yang terletak di barat laut pergunungan Arab Saudi. Pada tahun 2004, kumpulan penyelidikan King Saudi University bersama French National Centre for Scientific Research melaksanakan projek arkeologi ini dengan menggali kawasan tapak warisan itu selama 2 bulan setiap tahun. Projek ini berlangsung selama 5 tahun dan antara antara projek arkeologi terbesar dunia.

Dahulu Al-Ula adalah jantung kepada aktiviti perdagangan kuno yang aktif melintasi gurun di Semenanjung Arab. Al-Ula juga adalah pusat perdagangan kemenyan. Sepanjang kewujudan kota ini, rempah-ratus yang berasal dari Yaman mudah didagangkan ke Timur Dekat seperti Turki dan kawasan Mediterranean. Al-Ula kemudian menjadi kaya dengan kepelbagaian kaum dari tamadun lain selain kekayaan material kerana kehadiran oasis berdekatan menjadi pusat hentian para pengembara dan pedagang yang kepenatan.

Mengikut rekod kaum Assyria di Mesopotamia, dikatakan kaum Arab Tsamud pernah membina penempatan di Al-Ula. Menurut kitab Al-Quran, kaum Tsamud mengamalkan ajaran pagan kemudian Allah S.W.T memerintahkan Nabi Saleh A.S pergi berdakwah di Al-Ula. Kebanyakan orang Tsamud mengendahkan dakwah Nabi Saleh kemudian Allah memberikan bencana kepada yang ingkar kecuali mereka yang menerima dakwah.

Tiga kerajaan kuno pernah menjadikan Al-Ula sebagai pusat pemerintahan: Dadan, Lihyan, dan Nabatean. Kerajaan Dadan adalah kerajaan pertama yang membentuk masyarakat urban Arab yang pernah direkodkan dalam Kitab Perjanjian Lama. Kemudian Dadan digulingkan secara misteri pada abad ke-6 SM kemudian kerajaan Lihyan mengambil alih, meneruskan budaya Dadan dan memajukan jajahannya.

Masuk abad pertama Sebelum Masihi, kaum Nabatean dari Jordan menakluk kota Al-Ula dan kerajaan Lihyan. Mereka kemudian menjadikan Al-Ula sebagai kota yang tercantik kerana membawa budaya memahat rumah batu seperti Kota Petra milik Nabatean di Jordan. Al-Ula yang dicantikkan menjadi ibu kota kedua kerajaan Nabatean selepas Petra dan menamakannya sebagai Hegra. Nabatean juga menyuburkan tanah gersang Al-Ula dengan memperkenalkan sistem terusan dengan membekalkan air hujan, kemudian memudahkan aktiviti pertanian.

Pada tahun 106, tentera Legion Rom pimpinan Maharaja Trajan menakluk kerajaan Nabatean dan menjadikannya sebagai negeri Arab Rom. Dari penaklukan itu, peranan Al-Ula sebagai pusat perdagangan lesap. Pada zaman pertengahan, Al-Ula mengalami kekurangan populasi dan menjadi tempat persinggahan untuk jemaah haji atau umrah menuju ke Mekah. Kerajaan Uthmaniyyah pernah tiba di Al-Ula dan membina kubu di situ namun ia telah hancur saat Perang Dunia Pertama berlangsung. Masuk abad ke-19 Masihi barulah para arkeologis menggali kota kuno itu.

Berbalik kepada projek arkeologi, para pengkaji telah menemui makam kaum Dadan, kuil, dan beberapa tinggalan monument lain. Penemuan ini bakal menemui jawapan mengapa kebudayaan Dadan lenyap. Projek ini sekaligus memperoleh perkaitan ketiga-tiga kerajaan yang memerintah Al-Ula di masa akan dating agar sejarah semenanjung Arab dipulihara sepenuhnya.

Kerajaan Dadan sebenarnya masih tidak lagi diketahui kerana kerajaan Lihyan sentiasa dikaitkan dengan Dadan kerana kerajaan ini memajukan kebudayaan Dadan dan mencapai kegemilangan pada abad ke-2 SM. Mungkinkah kerajaan Dadan adalah kerajaan yang rakyatnya mengamalkan dakwah Nabi Saleh selepas bencana kaum Tsamud? Ini cuma teori saya kemukakan. Yang penting, kerajaan Arab Saudi berusaha merungkaikan sejarah kota Al-Ula yang pernah gah dengan aktiviti perdagangan, terutamanya kemisterian kerajaan Dadan.

RUJUKAN:

Whelan, Ed. (25 May 2020). Digs to Uncover Secrets of Ancient Enigmatic Al-Ula Civilizations. Ancient Origins. Retrieved from 28 May 2020. https://www.ancient-origins.net/news-history…/al-ula-0013761

Whelan, Ed. (20 January 2020). Mada’in Saleh – Saudi Arabia’s Abandoned Nabatean City. Ancient Origins. Retrieved from 28 May 2020. https://www.ancient-origins.net/ancient-…/mada-saleh-0013171


Bilal Tersilap Azan Ketika Sahur?

Ketika sedang menikmati makanan pada waktu Sahur, tiba-tiba terdengar suara azan berkumandang. Kita pun kelam kabut meluahkan semula makanan. Tapi bila tengok jam, masih awal lagi dan belum masuk waktu Subuh. Sebahagian dari kita pasti akan menganggap, “Oh, bilal salah azan ni”. Namun, adakah benar bilal tersalah azan setiap kali waktu sahur?

Tahukah anda? Sebenarnya pada waktu pagi, memang terdapat dua kali laungan azan. Bagi mazhab Syafie, hal ini merupakan Sunat hukumnya. Rasulullah memiliki dua orang sahabat yang menjadi muazzin (tukang azan) iaitu Bilal bin Rabah dan Abdullah bin Ummi Maktum yang buta matanya.

Bilal melaungkan azan pada waktu penghujung malam, manakala Abdullah bin Ummi Maktum azan ketika terbitnya fajar. Rasulullah menyuruh kita untuk makan dan minum seperti biasa ketika azan pertama kerana hakikatnya waktu Subuh belum masuk. Hal ini boleh dirujuk dalam dua hadis yang berbeza lafaz dengan maksud yang serupa dalam riwayat Imam Bukhari (dari Saiyidatina Aisyah) dan Imam Muslim (dari Saiyidina Abdullah bin Umar al-Khattab).

Hikmah azan pertama tujuannya adalah untuk mengejutkan orang yang masih tidur, berhenti berjimak, pergi bersuci sama ada mandi junub atau berwuduk atau memanggil jemaah untuk berqiamulail serta bersiap sedia untuk melaksanakan solat Subuh. Jarak antara azan pertama dan azan kedua menurut sebahagian ulama adalah antara dua Fajar iaitu Fajar Kazib dan Fajar Sadiq. Kedua perkara ini merupakan istilah dalam Fiqh Falak (Science of Astronomy). Fajar Kazib adalah fajar yang mengharamkan solat dan menghalalkan makan manakala Fajar Sadiq adalah fajar yang mengharamkan makan dan menghalalkan solat.

Fajar Kazib maksudnya Fajar Palsu. Fajar Kazib adalah ketika munculnya cahaya putih di ufuk langit arah timur bumi. Cahaya tersebut berbentuk menegak (vertikal) dan tidak ‘menyentuh’ ufuk. Walaupun cahaya matahari seolah-olah telah terbit, namun masih belum boleh melakukan solat Subuh kerana Fajar Kazib hanya menandakan tamatnya waktu malam. Kerana itu ianya dinamakan Fajar Palsu.

Fajar Sadiq pula maksudnya Fajar Benar. Fajar Sadiq adalah ketika munculnya cahaya putih juga di ufuk langit arah timur bumi. Cahaya tersebut berbentuk melintang (horizontal) dan ‘menyentuh’ ufuk. Kali ini, matahari benar-benar telah terbit, maka sudah boleh melakukan solat Subuh dan mulakan puasa kerana Fajar Sadiq menandakan mulanya hari siang. Kerana itu ianya dinamakan Fajar Benar.

Walaupun kita masih boleh makan selagimana belum masuknya waktu Subuh, namun seeloknya kita berhenti makan lebih awal sedikit iaitu ketika waktu Imsak. Tapi bukankah Rasulullah menyuruh kita melewatkan bersahur?

Maksud sebenar ’melewatkan sahur’ dari hadis Rasulullah itu adalah seperti hadis riwayat Imam Bukhari dari Anas bin Malik, dari Zaid bin Tsabit yang bermaksud, “Kami bersahur bersama Nabi, kemudian Baginda mendirikan sembahyang”. Lalu Anas bertanya, “Berapakah jarak antara azan dan sahur?” Zaid menjawab, “Kira-kira 50 ayat.”

50 ayat yang dimaksudkan di sini adalah bacaan tartil 50 ayat al-Quran yang sederhana panjang iaitu sekitar 10-15 minit. Dari sinilah para ulama menetapkan kiraan masa bagi Imsak sebagai ihtiyat (berwaspada) seperti ‘lampu kuning’ bagi kita untuk sedia berhenti sebelum masuknya waktu Subuh.

Namun jika masih makan selepas waktu Imsak tidaklah membatalkan puasa. Imsak adalah sunnah dan adab bersahur yang bermanfaat. Tapi, adakah kita masih boleh makan walaupun azan telah berkumandang sepertimana yang termaktub dalam hadis riwayat Imam Abu Daud?

Hadisnya adalah :- “Jika salah seorang daripada kamu mendengar azan, sedangkan terdapat bejana (tempat menyimpan makanan atau minuman) pada tangannya maka janganlah diletakkan bejana itu sehingga dia menyelesaikan hajatnya (makan atau minum) dari bejana itu.”

Menurut ulama hadis dan fuqaha, maksud azan dalam hadis tersebut adalah azan pertama sepertimana yang kita bincangkan di atas. Sebab itulah masih boleh makan dan tidak batal puasa. Sebahagian tempat di Malaysia masih lagi melaksanakan azan dua kali ini. Manakala sebahagian lain menggantikan azan pertama dengan bacaan al-Quran. Ada juga sebahagian kawasan yang hanya melakukan azan kedua dan tidak melakukan azan pertama mahupun bacaan al-Quran. Ini bagi mengelakkan kekeliruan atau mengelakkan gangguan bunyi kepada kawasan kejiranan.

Kesimpulannya, segala ketetapan yang dibuat oleh para ulama silam sebenarnya mempunyai dalil dan hikmah. Hanyasanya kita yang awam inilah yang tidak menjumpai dalil tersebut. Dan jika kita jumpa dalil pun, kita tidak boleh memahami hadis itu secara zahir melainkan para fuqaha sahaja yang memahami maksud sebenar hadis. Kefahaman kita yang dangkal akan mengakibatkan ibadah puasa kita boleh terbatal.


Al-Farabi: Namanya Diabadikan Pada Rantaian Asteroid

Pada Zaman Keemasan Islam, muncul ramai polymath yang mahir dalam pelbagai bidang ilmu termasuk bidang falsafah. Mereka bukan saja mengharumkan nama Tamadun Islam tetapi legasi mereka terus berkekalan sehingga ke hari ini. Dalam bidang falsafah, ada seorang cendekiawan ini diberi gelaran Guru Kedua selepas Aristotle diberi gelaran Guru Pertama. Orang yang dimaksudkan ialah al-Farabi.

Tidak diketahui tentang kesahihan kisah hidupnya kerana ia tidak direkodkan semasa hayatnya dan kebanyakan maklumat berdasarkan khabar angin atau tekaan sejarawan-sejarawan dulu dan sekarang. al-Farabi atau nama sebenarnya Abu Nasr Muhammad ibn Muhammad ibn Tarkhan ibn Awzalagh al-Farabi dikatakan lahir sekitar 872 Masihi di Farab. Tempat kelahirannya ini menjadi bahan perdebatan para sejarawan berikutan terdapat beberapa lokasi yang berkongsi nama Farab seperti Turkmenistan, Kazakhstan dan Afghanistan.

Begitu juga tentang isu bangsanya. Sesetengah pihak berpandangan al-Farabi berdarah Parsi dan pendapat ini diutarakan sejarawan Arab Ibnu Abi Usaibia. Ini berdasarkan dakwaan bapanya merupakan seorang pegawai tentera. Malah dalam kebanyakan karyanya, al-Farabi banyak menggunakan Bahasa Parsi, Sogdia dan Yunani.

Sementara Ibnu Khallikan dalam kitabnya al-Wafayat berpandangan beliau berdarah Turki tetapi dakwaan ini dilihat tidak kukuh. Manakala fahaman agamanya turut menjadi perdebatan di mana ada mendakwa al-Farabi merupakan seorang Syiah sementara beberapa sumber mengatakan beliau seorang sufi.

Yang pasti, kebanyakan kehidupannya dihabiskan di ibu kota kerajaan Bani Abbasiyyah ketika itu, Baghdad. Semasa kecilnya, al-Farabi telah didedahkan dengan pendidikan tradisional seperti tafsir al-Quran, hadis dan asas aritmetik. Beliau juga dikatakan mampu menguasai pelbagai bahasa seperti Bahasa Turki, Arab, Parsi dan Yunani.

Berdasarkan biografinya yang dikarang Ibnu Abu Usaibia, beliau berguru dengan filsuf Nasrani Yuhanna ibn Haylan dan filsuf berfahaman Nestoria Abu Bishr Matta ibn Yunus. Abu Bishr Matta juga merupakan salah seorang penterjemah karya-karya Aristotle ke Bahasa Arab. al-Farabi juga turut berguru dengan Ibnu al-Sarraj dalam soal nahu dan tatabahasa Arab. Antara pelajar al-Farabi yang terkenal ialah Ibnu al-Sarraj dan Adi bersaudara (Yahya dan Ibrahim bin Adi).

Beliau dikatakan menetap di Baghdad sehingga September 942 Masihi kerana ini direkodkan dalam nota-notanya untuk kitab Mabādeʾ ārāʾ ahl al-madīna al-fāżela. Kitab tersebut siap setahun selepas itu. Selain Baghdad, al-Farabi dikatakan pernah berkelana ke Tetouan, Maghribi, Mesir dan akhir sekali Halab (Aleppo), Syria.

Semasa di Mesir, beliau menghabiskan enam bahagian terakhir untuk kitab Mabade dari tahun 948 hingga 949 Masihi. Bila al-Farabi tiba di Syria atau lebih tepat Halab, beliau mendapat sokongan dan naungan Saif al-Dawla yang memerintah utara Syria ketika itu. Menurut catatan al-Mas’udi, lima tahun selepas menyiapkan kitab Tanbihnya, al-Farabi dikatakan berpindah ke Damsyik dan kembali ke rahmatullah pada bulan Rejab 339 H (antara 14 Disember 950 hingga 12 Januari 951).

Dalam bidang falsafah, tiada siapa yang dapat menyainginya terutama membabitkan Aristotle. Selepas kembali ke Baghdad, beliau dikatakan membaca De Anima dan Physics yang dikarang cendekiawan Yunani itu berpuluh-puluh kali untuk mendalami ilmu falsafah. Menurut Ibnu Khallikan dalam catatannya, “Saya (al-Farabi) telah membaca De Anima sebanyak 100 kali dan saya membaca Physics sebanyak 40 kali.” Semasa di Baghdad jugalah, beliau turut membantu usaha penterjemahan karya-karya Yunani ke Bahasa Arab dan memberi komentar terhadap teori-teori yang dibangkitkan mereka. Selain dua buku yang dinyatakan di atas, al-Farabi turut menterjemah dan mengulas karya-karya Yunani lain seperti Nicomachean Ethics, Republic, Almagest dan Universe.

Hasil daripada kajian mendalamnya terhadap karya-karya Yunani, ini membolehkan beliau menghasilkan kitab falsafah yang terkenal iaitu Kitab al-Jam Bayn Ra’yai al-Hakimayn aflatun al-ilahi wa Aristotalis. Kitab ini membicarakan perbandingan dua tokoh falsafah Yunani terkenal iaitu Plato dan Aristotle serta bagaimana menyesuaikan aliran pemikiran kedua-dua tokoh itu. Bukan calang-calang untuk tokoh sebegini dapat mengkaji akar ilmu falsafah itu sendiri.

Justeru, tidak hairanlah mengapa Imam al-Ghazali dalam kitabnya al-Munqidz min al-Dalal menyatakan hanya al-Farabi dan Ibnu Sina saja yang mempunyai kemahiran dalam aliran pemikiran falsafah Yunani. Tambah al-Ghazali lagi, kebanyakan usaha kajian orang lain didapati sebagai dangkal, bercampur-campur dan sukar difahami. Tetapi sayang seribu kali sayang. Kebanyakan hasil kerja dan komentar filsuf Islam terkenal itu hilang ditelan zaman.

Kebanyakan usaha penulisan karya-karya al-Farabi ini dikatakan sudah bermula semasa beliau berada di Harran (ketika itu al-Farabi berguru dengan Yuhanna). Dan ianya diteruskan semasa beliau tinggal di Baghdad, Mesir, Halab dan Damsyik sehinggalah usianya mencecah 80 tahun. Dengan erti kata lain, al-Farabi amat aktif menulis pelbagai karya-karya ilmu selama 40 tahun. Tetapi ini juga menimbulkan perdebatan dalam kalangan sejarawan bilangan sebenar buku yang dikarang filsuf terkenal itu. Selain isu karya-karya tersebut hilang ditelan zaman, wujud kekosongan dari segi rekod sejarah berkenaan perkara ini.

Ini menyebabkan para sejarawan berspekulasi bilangan karya yang dihasilkan beliau. Berdasarkan catatan Dr Abdul Halim Mahmud, al-Farabi dikatakan telah menghasilkan 118 buah kitab. Sementara M.M Sharif pula berpendapat bilangan yang dihasilkan al-Farabi ialah 100 buah buku. Beliau menambah, “al-Farabi telah menulis lebih daripada 100 buah kitab dan separuh daripadanya merupakan komentar dan kritikan terhadap topik-topik perbahasan terdahulu manakala bakinya merupakan topik diskusi-diskusi baru.” Ibnu Abi Usaibiah pula berpandangan jumlah sebenar karya yang dihasilkannya ialah 115 buah kitab. Antara kitab disiplin ilmu lain ialah Kitab al-Musiqa (muzik), Ihsa’ al-‘Ulum (sains), Al-Siyasah al-Madaniyah/Mabadi’ al-Mawjudat (falsafah politik) dan Kitab al-Huruf (bahasa).

Kebanyakan hasil kerjanya mempunyai cerita tersendiri. Contohnya berkenaan Kitab al-Musiqa. Pada satu ketika, al-Farabi dijemput datang ke istana Saif al-Dawlah untuk tujuan berdiskusi dengan para ulama yang dijemput oleh penguasa Halab itu. Tatkala mereka berdiskusi, salah seorang daripada mereka berpendapat muzik tidak mempunyai sebarang manfaat kepada manusia. Untuk menyanggah hujah cendekiawan itu, al-Farabi meminta izin untuk bermain gambus di hadapan mereka.

Selepas mendapat izin Saif al-Dawlah, beliau mula memetik melodi muzik yang membuatkan ramai hadirin menitiskan air mata. Bila diminta menukar melodi lagu, al-Farabi memainkan pula lagu jenaka yang membuatkan ramai tidak kering gusi termasuk Saif al-Dawlah sendiri. Bila diminta menukar melodi lagu buat kali kedua, beliau memainkan lagu irama padang pasir yang membuatkan ramai terlelap. Selepas apa yang berlaku, penguasa Halab itu memuji kepintarannya dan mengurniakan hadiah yang banyak kepada al-Farabi.

Sementara dalam kitab al-Siyasat al-Madaniyyah dan al-Madinah al-Fadilah, al-Farabi menggabungkan bukan saja pengetahuan falsafah Yunani tetapi juga pengalaman sesebuah wilayah/negara semasa kembaranya. Dalam dua kitabnya itu, beliau menyifatkan konsep negara terbaik ialah konsep di mana ia diketuai oleh seorang insan yang terbaik dan kepayahan serta kesenangan yang dilalui oleh pemimpin dan rakyat hendaklah bersifat kolektif. Ini kerana negara itu boleh diibaratkan seperti tubuh badan manusia. Bila ia dalam keadaan baik terutama dari segi susunan organisasi dan usaha kolektif, maka semuanya akan menjadi baik dan sebaliknya.

al-Farabi turut berpandangan negara terbaik ialah negara yang dapat memberi peluang kepada ummahnya meraih kebahagiaan di dunia dan akhirat. Ini kerana negara sebegini mementingkan aspek kebahagiaan populasinya bukan saja di dunia bahkan di akhirat. Justeru, kesempurnaan dan kebahagiaan seharusnya menjadi matlamat utama pemerintah dalam konsep ini.

Dalam kedua-dua kitab itu juga, al-Farabi turut menolak sikap individualistik kerana tanpa kerjasama, sukar bagi sesebuah negara itu untuk bahagia secara bersama. Selain menekankan kepentingan bahagia, al-Farabi turut menyentuh kualiti kepimpinan negara terbaik, aspek kerjasama, komposisi rakyat negara terbaik dan perbezaan antara negara terbaik dengan negara-negara tidak terbaik.

Walaupun kebanyakan karyanya hilang ditelan zaman, legasi falsafahnya diteruskan oleh anak-anak murid beliau seperti Yahya bin Adi. Yahya atau nama kunyanya Abu Zakariya menurut jejak langkah gurunya sebagai penterjemah karya-karya Yunani. Selain itu, falsafahnya turut tersebar ke dunia Barat di mana sesetengah karyanya diterjemah ke pelbagai bahasa seperti al-Madinah al-Fadilah.

Di Jerman, Friedrich Dieterici menterjemah kitab itu dengan tajuk Der Munsterstaat Von al-Farabi. Sementara di Perancis pula, R.P Jansen, Yonssef Karam dan J. Chlala menterjemahkan kitab tersebut dengan tajuk Ides des habitats de la Cite Vertueuse. Hari ini, salah satu asteroid di rantaian asteroid dinamakan 7057 al-Farabi sebagai mengenang jasanya yang terlalu banyak kepada dunia ilmu.

RUJUKAN:


Projek Mega Mahu Menukarkan Tanah Gersang Afrika Menjadi Hutan Amazon

The Great Green Wall of Africa, merupakan sebuah pelan mega pemulihan tanah sejauh 7000km, dari negara Senegal di barat Afrika hingga ke Djibouti yang nun jauh di timur Afrika. Pelan ini dibangunkan atas dasar memerangi kemarau dan penggurunan tanah di Afrika yang melibatkan hampir 45% tanah di benua Afrika yang terkesan.

Pelan ini sebenarnya telah lama dikemukakan. Pelan ini merupakan inisiatif bersama antara dua bekas pemimpin besar negara Nigeria dan Senegal, sejak 13 tahun. Dalam keindahan usaha murni ini, sering kali juga projek ini menghadapi kesukaran untuk mencapai matlamat asalnya.

Dianggarkan kurang daripada satu per lima daripada kawasan yang dirancang, berjaya dipulihkan. Bagi mereka, ini bukanlah suatu petanda yang baik bagi perkembangan projek mega ini.

Projek ini tidaklah mendapat sambutan yang menggalakkan dari para pemimpin lain di benua Afrika semasa di awal perlaksanaannya. Dari sudut  pandang African Union pada waktu itu, pelan ini bukanlah suatu keutamaan di benua tersebut.

Untuk pengetahuan pembaca, projek mega ini juga menerima dana dari komuniti antarabangsa. Mutakhir ini mendapati bahawa terdapat kelompok dari para penyumbang ini, yang mula enggan untuk  terus menyumbang dan memberikan dana. Perkara ini sekaligus membantutkan perkembangan projek.

Hakikatnya, usaha ini memerlukan kerjasama yang utuh dan kesepakatan antara sesama kementerian di sesebuah negara yang terlibat. Projek ini bertambah sukar apabila melibatkan dua ‘gergasi’ yang mempengaruhi kejayaan projek ini- Arican Union dan komuniti penyumbang antarabangsa.

Oleh sebab itu, fokus utama projek ini telah pun dikembangkan dari kaedah asal pelaksanaan projek ini-penghutanan semula.   Antara kaedah baru yang dikemuka ialah membina rizab alam semula jadi dan taman-taman komuniti. Walaubagaimanapun, penambahan cabang pelaksanaan ini telah membuatkan pelan  ini bertambah kompleks.

Win-Win Situation

Menurut laporan dari United Nations Convention to Combat Desetification (UNCCD) , terdapat 11 buah negara disepanjang kawasan ‘tembok hijau’ ini, telah berjaya memulihkan hampir 4 juta hektar tanah dan mewujudkan hampir 350 000 peluang pekerjaan.

Laporan ini juga mengesahkan bahawa terdapat lebih 21 buah negara di benua Afrika sangat komited untuk memulihkan semula hampir 100 juta hektar tanah gersang dan tandus sebelum tahun 2030. Projek ini sekaligus memanfaatkan ekonomi negara-negara yang terlibat dengan mewujudkan hampir 10 juta peluang pekerjaan.

Perlu diingatkan juga mengenai kos projek ini. Para penyumbang dan pihak kerajaan yang terlibat perlu menyediakan perbelanjaan yang mencecah hingga 4.3 bilion dollar setiap tahun bagi 10 tahun mendatang sekiranya mahu melihat matlamat 100 juta hektar tanah ini, subur dan menghijau dapat direalisasikan.

Laporan UNCCD ini juga mencadangkan agar sebuah badan dana amanah diwujudkan. Hal ini demi melancar dan memurnikan lagi pendanaan terhadap projek ini. Itupun kalau mereka bersetuju- penyumbang antarabangsa dan African Union.

Projek mega ini dilihat sangat penting bagi warga Afrika kerana mereka sangat bergantung  kepada sumber pertanian dan ternakan. Tambahan, perubahan iklim yang dijangka akan meningkat sehingga 3-6 darjah Celcius diakhir abad ini dan juga lebih banyak cuaca ekstrem akan berlaku sekaligus memeberi kesan terhadap hasil tanaman penduduk tempatan. Maka, projek tembok hijau inilah, menjadi solusi terbaik bagi seluruh warga benua Afrika.

Tumbuhan Mampu Berdikarilah

Idea yang timbul mengenai penghutanan semula, sudah pastinya menanam pokok. Namun, berbeza pula pandangan bagi beberapa ahli ekologi. Kelompok ini berpendapat, langkah terbaik untuk penghutanan semula adalah dengan membiarkan tumbuh-tumbuhan ini mekar dan membiak dengan sendirinya. Gambaran mudah, seperti lalang-lalang yang ada di halaman rumah-rumah kosong-tumbuhan itu sendiri yang membina ekosistemnya sendiri dan berkongsi dengan haiwan-haiwan yang lain.

Pada tahun 1980an, dua ahli biologi dari University of Pennsylvania, Daniel Janzen  dan Winnie Hallwachs telah melaksanakan pelan penghutanan semula di sebuah taman negara kecil di Costa Rica. Pada awalnya, kawasan tersebut merupakan sebuah ladang ternak. Ladang ini sebenarnya telah terbakar dengan sendirinya semasa musim kemarau.

Mereka berdua bersama-sama pihak kerajaan dan penduduk tempatan, telah berusaha memadamkan kebakaran tersebut dan memelihara tanah tersebut. Kawasan tanah ini yang menyerupai seakan-akan savana Afrika, telah menjadi hutan tropika yang dipenuhi dengan pokok-pokok seperti Samanea saman, guanacaste (Enterolobium cyclocarpum), hog plums (Spondias mombin) dan juga lain-lain tumbuhan.

Hari ini, kawasan tanah yang seluas 100 000 hektar ini, telah pun diiktiraf sebagai salah satu Tapak Warisan Dunia. Kawasan ini dinamakan sebagai Guanacaste Conservation Area.  Kawasan ini dianggap sebagai salah satu contoh yang terbaik untuk rujukan mengenai regenerasi alam semula jadi. Walaubagaimanapun, regenerasi ini tidaklah mampu dilaksanakan di beberapa kawasan atas faktor nutrien tanah yang kurang.

Walau apapun, lalang depan rumah tu, seeloknya ditebas. Tanamlah satu, dua pokok dalam pasu dan letakkan di halaman depan atau belakang rumah. Bertambahlah seri rumah kalian. setidak-tidaknya tiadalah nampak seperti rumah terbiar. Pesanan terakhir, sayangilah alam, sayangi diri.

RUJUKAN:

Get Africa’s Great Green Wall back on track. (2020, November 04). Retrieved November 10, 2020, from https://www.nature.com/articles/d41586-020-03080-z

Cernansky, R. (2018, August 29). How to plant a trillion trees. Retrieved November 10, 2020, from https://www.nature.com/articles/d41586-018-06031-x


Asal-Usul Legenda Hantu Abraham Lincoln

Bila
ditanya mana-mana warga Amerika tentang siapa presiden kegemaran mereka,
majoriti pasti memilih Abraham Lincoln. Presiden Amerika Syarikat Ke-16 itu
bukan saja berjaya memelihara Amerika Syarikat daripada berpecah semasa Perang
Saudara tetapi juga bertanggungjawab memulakan proses penghapusan perhambaan.
Namun, impaknya bukan saja dirasai melalui legasi usaha semasa hayatnya tetapi
juga dalam bentuk hantu…

Semasa
menghadapi pemilihan semula sebagai presiden pada tahun 1864, sudah nampak
kedutan pada wajah lelaki yang digelar Honest Abe dan Pembebas Agung (The Great
Emancipator) dan bulatan hitam pada matanya. Semasa menjadi presiden selama
lima tahun, beliau jarang mengambil cuti dan kurang tidur. Mungkin bagi
khalayak, Lincoln amat bimbang dengan Perang Saudara yang melanda ketika itu.
Tetapi tidak ramai tahu, dua tanda ini ada kaitan dengan satu mimpinya iaitu
kematiannya sendiri.

Perkara ini hanya diketahui oleh beberapa orang teman rapatnya sahaja seperti Ward Hill Lamon. Lamon menulis pada satu ketika pada tahun 1865, Lincoln bertemu dengannya dan menceritakan apa yang berlaku. Lincoln bercerita:“10 hari lepas, aku memilih untuk tidur lewat dan aku mula bermimpi. Aku dapat rasakan kekakuan seperti kematian tentang aku. Kemudiannya, aku mendengar sayup-sayup bunyi tangisan seolah-olah ramai yang menangis. Aku meninggalkan katilku dan turun ke bawah sebelum menuju ke Bilik Timur. Di hadapan aku terdapat sebuah catafalque di mana di atasnya mayat yang telah diuruskan dengan semua peralatan pengebumian. Di sekelilingnya ialah tentera yang berperanan sebagai pengawal dan ramai orang melihat mayat di mana wajahnya ditutup sementara ada yang menangis teresak-esak. Aku bertanya kepada salah seorang daripada mereka, ‘Siapa yang mati di Rumah Putih?’ Salah seorang daripada mereka menjawab, ‘Presiden. Beliau mati dibunuh oleh pembunuh.’”

Namun, ini bukanlah kali pertama Lincoln melihat kematiannya sendiri. Tidak lama selepas memenangi pilihan raya pada tahun 1860, beliau melihat pantulan dua imejnya pada sebuah cermin di kediamannya di Springfield, Illinois. Satu imej merupakan imej sebenarnya sementara satu lagi wajah menunjukkan riak wajah yang pucat. Walaupun isterinya, Mary Todd Lincoln tidak melihat imej tersebut, beliau merasa terganggu bila mendengar kisah suaminya itu. Mary Todd berpandangan wajah sebenarnya itu mewakili penggal pertamanya sebagai presiden sementara wajah pucat itu ialah Lincoln akan mendapat penggal kedua tetapi tidak berpeluang menamatkan penggal kedua.

Tetapi tragedi yang membelenggunya bukan satu isu baru kepada Lincoln. Ibunya, Nancy Hanks Lincoln, meninggal dunia semasa beliau berumur sembilan tahun. Sementara cinta pertamanya, Ann Rutledge pula meninggal dunia akibat penyakit demam kepialu sekaligus mengakibatkan Lincoln murung selama beberapa minggu. Perkahwinannya dengan Mary Todd juga bersifat pasang surut kerana sikap panas baran isterinya itu dan kepercayaan yang kuat terhadap perkara ghaib. Tidak mustahil Lincoln meminati soal spiritualisme ini dipengaruhi oleh isterinya itu tetapi kebanyakan bukti menunjukkan beliau juga seorang skeptik.

Hasil
perkahwinannya dengan Mary Todd mengurniakan empat cahaya mata iaitu Robert
Todd, Edward, William/Willie dan Thomas ‘Tad’ Lincoln. Tetapi daripada empat
anak ini, hanya Robert Todd sahaja yang terselamat dan menjadi penerus legasi
bapanya itu. Adik-adiknya iaitu Edward dan Willie meninggal dunia pada usia
muda sementara Tad meninggal dunia semasa berusia 18 tahun pada tahun 1871.

Tetapi kematian Willie akibat demam kepialu paling memberi kesan kepada ibu bapanya di mana ia berlaku semasa penggal pertama Lincoln sebagai presiden. Beliau sering melawat kubur anak ketiganya itu dan duduk berjam-jam sambil menangis. Sementara Mary Todd pula memilih berkurung dalam bilik selama beberapa minggu berikutan tragedi itu. Atas permintaan isterinya itu, Lincoln menjemput medium datang ke Rumah Putih untuk mengadakan upacara perhubungan komunikasi dengan Willie tetapi kebanyakan upacara tersebut berakhir dengan kekecewaan. Lincoln sendiri hanya datang ke upacara berkenaan sebanyak dua kali.

Pada 14 April 1865, Lincoln dit3mb4k oleh John Wilkes Booth menerusi t3mb4k4n dari belakang kepalanya di Ford’s Theater semasa menonton teater Our American Cousin. Pada malam sama peristiwa itu berlaku, rakan subahat Booth iaitu David Herold dan Lewis Powell mensasarkan Setiausaha Negara ketika itu, William Seward sementara George Atzerodt diarah membvnuh Naib Presiden Andrew Johnson. Hanya cubaan Booth sahaja berhasil dengan kem4t1an Lincoln pada pagi 15 April 1865. Sementara Seward terselamat dan hanya mengalami kecederaan pada muka selepas diserang Powell sementara Atzerodt pula membatalkan hasrat pembvnuhan Johnson.

Untuk
dekad-dekad seterusnya, ia merupakan permulaan kepada kisah legenda hantu
Lincoln dengan tempat utama yang dihantuinya ialah Rumah Putih. Isteri kepada
Presiden Calvin Coolidge, Grace Coolidge pernah melihat kelibatnya berdiri di
tingkap Oval Office dengan tangannya berada di belakang sambil melihat di
seberang Potomac iaitu bekas tapak pertempuran Perang Saudara di seberang
Potomac.

Jika
Lyndon Johnson berkesempatan bertemu dan sempat bertanyakan nasihat Lincoln
berkenaan Perang Vietnam, lain pula kisah Wanita Pertama Bird Johnson. Pada
satu malam musim bunga, beliau menonton sebuah program berkenaan kematian
Lincoln di sebuah bilik. Tiba-tiba, Bird melihat satu plak yang tidak pernah
dilihatnya tergantung di atas pendiang apinya yang menunjukkan kepentingan
Lincoln pada bilik berkenaan. Melalui keterangan setiausaha akhbarnya, Liz
Carpenter terhadap penulis John Alexander, beliau turut mengadu merasa seram
sejuk dan merasa kurang selesa.

Menurut
pengusaha syarikat pelancongan, Jared Broach, Lincoln selalunya muncul pada
saat di mana negara diuji dengan ujian yang dahsyat seperti peperangan. Justeru
tidak hairanlah jika kelibatnya muncul apabila seseorang presiden itu diuji
seperti Franklin D. Roosevelt (Perang Dunia Kedua) dan Johnson (Perang Vietnam).
Bagi yang membaca artikel Rumah Putih berhantu sebelum ini, anda sudah pasti
masak dengan peristiwa Permaisuri Wilhelmina yang pengsan selepas melihat
kelibat Lincoln, kisah Winston Churchill dengan Lincoln dan rasa kurang senang
Eleanor setiap kali menggunakan bilik Lincoln sebagai pejabatnya.

Namun, Rumah Putih bukan satu-satunya lokasi yang dihantui Lincoln. Di Loudonville, New York, hantu itu menghantui sebuah rumah di mana pemiliknya pernah berada di Ford’s Theater semasa peristiwa pembvnuhan Presiden Amerika Ke-16 itu. Kawasan lain yang dikatakan dihantui Lincoln ialah kuburnya di Springfield, Illinois dan keretapi hantu yang berjalan pada waktu malam semasa bulan April dengan mengikut laluan sama diikuti keretapi pengebumiannya dari Washington D.C hingga Springfield.

Oh, ya. Ada satu kisah menarik berkenaan hantu ini dengan gambar potret yang diambil oleh Mary Todd. Empat tahun selepas pembvnuhan Lincoln, balunya mengambil keputusan membuat potret gambar baru dengan jurugambar William H. Mumler dengan menggunakan nama samaran. Selepas gambar siap diproses, Mumler perasan terdapat imej seorang lelaki meletakkan tangan di bahu Puan Tundall (nama samaran yang digunakan Mary Todd). Barulah dia sedar bahawa itu sebenarnya imej Lincoln dengan Puan Tundall sebenarnya ialah Mary Todd. Walaupun ramai menganggap gambar tersebut sebagai palsu dan cuba dihasilkan semula oleh jurugambar terkenal ketika itu seperti J.W. Black dan L.H. Hale, imej tersebut sukar dicabar dan dianggap asli.

RUJUKAN:

1.
Scott, Beth dan Norman, Michael. (2019). The Lingering Legend of Abraham
Lincoln’s Ghost. Haunted America. History. https://www.history.com/news/legend-of-abraham-lincolns-ghost-white-house

2.
Manseau, Peter. (2017). Meet Mr. Mumler, the Man Who “Captured” Lincoln’s Ghost
on Camera. Smithsonian Magazine. https://www.smithsonianmag.com/smithsonian-institution/meet-mr-mumler-man-who-captured-lincolns-ghost-camera-180965090/


Kucing Pembawa Bakteria ‘Baik’?

Baru-baru ini kajian menunjukkan bakteria dari tubuh kucing yang sihat mampu menghasilkan antibodi untuk sembuhkan jangkitan dalam tubuh manusia dan haiwan lain.

Penemuan terbaru ini saintis namakan sebagai bacteriotherapy’ iaitu terapi menggunaakan bakteria ‘baik’ yang memberikan perlindungan melawan bakteria berjangkit atau pathogen.

Bagi melihat keberkesanan bakteria ‘baik’ ini, para saintis menggunakan bakteria ini melawan bakteria berjangkit bernama Staphylococcus pseudintermedius yang menjangkiti atas kulit tikus putih.  Bakteria ini biasanya ditemui pada haiwan ternakan dan membiak dengan pantas jika haiwan tersebut terluka atau sakit.

Bakteria  S. pseudintermedius mampu berpindah antara spesis haiwan, kemudian akan mengalami keradangan kulit pada kulit anjing, kucing, dan manusia. Antibiotik biasanya tidak mampu merawat jangkitan bakteria ini. Maka, pengkaji akan mengambil bakteria ‘baik’ dari tubuh kucing dan biarkan membiak bersama bacteria S. pseudintermedius. Bakteria ‘baik’ itu ialah S. felis yang mempu menghalang tumbesaran S. pseudintermedius.

Seterusnya, S. felis menghasilkan antibiotik yang cukup untuk memecahkan dinding sel S. pseudintermedius, kemudian menghapuskan bakteria tersebut. Di sini, bakteria S. felis mempunyai mekanisma biologi yang ampuh melawan bakteria berjangkit.

Menurut pengkaji bernama Richard Gallo dari University of California San Diego, penghasilan antibiotik dari S. felis begitu ekstrem sehingga mampu menghapuskan pathogen dari semua arah. Strategi serangan bakteria ‘baik’ ini dinamakan sebagai ‘polypharmacy’.

Kesan dari penghasilan antibiotik itu, peratus jangkitan dan keluasan kawasan keradangan semakin berkurang. Hanya sedikit peratus bakteria S. pseudintermedius saja yang menjangkiti kulit tikus. Tambahan pula, S. felis mempunyai mekanisma baru jika bakteria berjangkit melawan antibiotik. Ia akan menghasilkan 4 jenis rembesan kimia bernama antimicrobial peptide. Keempat-empat rembesan ini bergabung melawan bakteria berjangkit itu.

Kesimpulannya adalah bakteria ‘baik’ pada tubuh kucing mempunyai perlindungan melawan bakteria S. pseudintermedius ini pada tikus putih. Pengkaji percaya bakteria ‘baik’ ini mampu melindungi manusia dari peroleh bakteria berjangkit.

Gallo percaya bahawa manusia yang memelihara kucing yang sihat mampu melindungi tubuh manusia dari peroleh bakiteria berjangkit. Untuk menjayakan misi ‘menanamkan’ bakteria baik ke atas manusia. Pengkaji menguji kembali dengan menggunakan anjing sebagai uji kaji.

Jika penemuan bakteria S.felis mampu dihasilkan sebagai produk perlindungan, ia akan dikormesialkan seperti mennghasilkan produk berupa penyembur, krim atau gel. Jadi, kita tidak perlu risau untuk selalu membasuh tangan selepas melakukan kerja. Tuntasnya, kucing membawa bakteria baik dan beruntung bagi pemilik yang memelihara kucing kesayangan.

RUJUKAN:

Nield, David. 22 October 2021. Your Cat Could Carry ‘Good’ Bacteria That Fight Resistant Staph Infections. Science Alert


Catalina – Rahsia Pengintipan Sweden-Kesatuan Soviet

Era P3r4ng Dingin boleh dianggap sebagai era tipu helah. Ini kerana dalam sesetengah insiden yang dilabel kem4l4ng4n biasa, tersembunyi pelbagai rahsia yang tidak didedahkan kepada umum selama bertahun-tahun. Tujuannya ialah menjaga rahsia negara masing-masing kerana jika didedahkan, ia sudah pasti mengundang malu tak bertepi kepada pihak-pihak yang terlibat.

Dalam kes hubungan Kesatuan Soviet-Sweden, contoh mudah ialah insiden kehilangan pesawat pengangkut DC-3 T3nt3r4 Udara Sweden pada 13 Jun 1952. Pesawat itu yang membawa lapan krew dikatakan hilang semasa menjalani misi latihan biaa sekitar Laut Baltik. Tetapi apabila Sweden memohon bantuan Moscow dalam mencari pesawat tersebut, pihak Soviet menolak permintaan Stockholm dan menafikan penglibatan mereka dalam kehilangan pesawat berkenaan.

Sweden kemudiannya menggerakkan usaha pencarian besar-besaran di Laut Baltik. Tetapi usaha tersebut terpaksa digantung seketika gara-gara satu lagi insiden yang hampir-hampir mer4n4pkan hubungan diplomatik Stockholm-Moscow. Pada 16 Jun. dua pesawat MiG-15 kepunyaan Soviet men3mb4k jatuh pesawat laut PBY-5 Catalina Sweden yang terlibat dalam usaha pencarian berkenaan.

Pesawat tersebut terpaksa mendarat di atas air dan lima krew yang terselamat diselamatkan oleh krew sebuah kapal dagang Jerman Barat. Berikutan insiden tersebut, protes besar-besaran diadakan di hadapan Kedutaan Soviet di Stockholm. Dan kedua-dua negara saling menuduh siapa yang mencetuskan insiden berkenaan.

Pihak Soviet menuduh pesawat Catalina itu telah menceroboh kawasan ruang udara Soviet di Baltik. Manakala Sweden pula menuduh pihak Soviet cuba mencetuskan insiden antarabangsa dengan men3mb4k jatuh pesawat di ruang udara antarabangsa. Hasil siasatan mendapati pesawat Catalina Sweden itu sebenarnya telah menceroboh ruang udara Soviet secara tidak sengaja dengan menghampiri salah satu pulau Estonia yang dikawal mereka.

Sedar mereka jauh tersasar dan menceroboh ruang udara Soviet, pesawat Catalina diarah berpatah balik dan kembali ke ruang udara antarabangsa. Tetapi selepas pesawat Sweden itu cuba berpatah balik, dua juruterbang MiG-15, Ilya Yatsenko-Kosenko dan Nikolai Semernikov diarah men3mb4k jatuh pesawat berkenaan. Tindakan tersebut menyebabkan mereka dianugerahkan pihak Soviet pingat Orders of the Red Banner.

Selepas kejatuhan Tirai Besi pada tahun 1990-an, kisah sebenar Catalina terbongkar dan kedua-dua negara didapati berbohong dalam hal berkenaan. Pesawat DC-3 yang hilang itu sebenarnya ialah pesawat pengintip lengkap dengan peralatan elektronik yang dibekalkan oleh Pertubuhan Perjanjian Atlantik Utara (NATO). Pesawat yang diberi kod “Huginn” itu ditugaskan meninjau dan mengintip stesen radar Soviet di Liepaja, Latvia.

Menariknya, nama Huginn itu sendiri dianggap pengintip menurut mitos Norse. Dalam mitos Norse, Huginn ialah seekor burung raven yang digunakan oleh Dewa Odin untuk terbang ke seluruh dunia dan memberitahu hasil peninjauan kepadanya. Dalam kalangan lapan orang krew, kesemua mereka merupakan staf teknikal dan pegawai Kementerian Pertahanan Sweden dengan satu teori menyatakan kelibat wakil NATO dari Amerika Syarikat menaiki pesawat berkenaan.

Bagi Stockholm, sekiranya pesawat tersebut dijumpai bersama dengan kelengkapan elektronik NATO, sudah pasti ia bakal menconteng arang di muka. Justeru, bila mereka mendapat tahu laporan pesawat Catalina dit3mb4k jatuh pihak Soviet, ia dianggap satu berita baik.

Bagi pihak Soviet pula, mereka sememangnya bertanggngjawab atas kehilangan pesawat itu. Ini sebagai tindak balas terhadap pesawat-pesawat Sweden yang sering mengintip ruang udara mereka walaupun Moscow mengemukakan banyak bantahan terhadap isu berkenaan. Pesawat tersebut dit3mb4k jatuh semasa menghampiri sempadan ruang udara Soviet dan bangkai pesawat dijumpai di utara Pulau Gotland pada tahun 2003.

Pihak Soviet sebenarnya sudah lama tahu tentang Huginn dan projek rahsia Sweden-NATO sejak tahun 1948. Walaupun dikenali sebagai sebuah negara neutral, Sweden bersedia mengintip pihak Soviet bagi pihak NATO sebagai tukaran kepada pembelian kelengkapan dan aset pertahanan negara itu.

Tiga tahun selepas itu, kedua-dua pihak sedar mereka sebenarnya berbohong antara satu sama lain berkenaan isu Catalina. Justeru, menerusi satu perbualan telefon yang dirahsiakan, Nikita Khrushchev menjelaskan apa yang berlaku terhadap Perdana Menteri Sweden Tage Erlander. Rahsia berkenaan bertahan selama 40 tahun dan hanya diketahui selepas kejatuhan Kesatuan Soviet pada tahun 90-an.

RUJUKAN:

Egorov, Boris. (2020). Why did the USSR sh0ot down two Swedish aircraft?. Russia Beyond. https://www.rbth.com/history/332820-why-did-ussr-sh0ot-down-swedes